VАIKŲ IR JAUNIMO TEATRAI

Alytaus „Drevinuko“ mokyklos-darželio teatro studija DREVINUKAS

Vadovai Ieva Ivanauskienė, Jonas Gaižauskas

Teatro studija „Drevinukas“ gyvuoja 15 metų. Ją 2001 m. įkūrė pradinių klasių mokytoja metodininkė, teatro edukologijos magistrė Ieva Ivanauskienė ir Alytaus miesto teatro aktorius, teatro edukologijos magistras Jonas Gaižauskas. Studiją lanko apie 60 pradinių klasių moksleivių, kasmet integruojami vaikai su fizine bei judėjimo negalia. Mokiniai mokomi teatro meno, kasmet vaidina naujame spektaklyje. Jų studijoje sukurta 15. Tęstinis projektas „Aš dar mažas, bet galiu kurti teatrą“ (vadovė Birutė Semeškienė) leidžia pastatyti po naują spektaklį ir dalyvauti konkursuose. Ryškiausi spektakliai: opera-legenda „Nemunėlė“ (ž. A.Matučio, muz. J.Gaižausko), „Buratinas“ (ž. A.Matučio, muz. J.Gaižausko), „Katės namai“ (ž. S.Maršako, muz. G.Gaižauskaitės), „Dvylika brolių, juodvarniais laksčiusių“ (ž. R.Šerelytės, muz. T.Makačino), „Čipolinas“ (ž. G.Rodari, muz. J.Gaižausko), „Kupriukas muzikantas“ (ž. A.Liobytės, muz. J.Gaižausko), „Uodų pasakos“ (ž. V.V.Landsbergio, muz. J.Gaižausko), „Bebenčiukas“ (ž. K.Kubilinsko, muz. J.Gaižausko). Choreografiją kūrė Irena Žiūkienė (mokytoja metodininkė), Aušra Saulevičiūtė (šiuolaikinio šokio studijos „Aušrinė“ vadovė), Monika Ivanauskaitė (VDU studentė), scenografiją bei kostumus – dailininkė Gintarė Markevičienė. Studijos vadovai organizuoja seminarus Alytaus miesto, rajono bei apskrities pedagogams, kūrybinę stovyklą studijos nariams**,** 2014 m. surengė tarptautinį vaikų ir jaunimo teatrų festivalį „Akimirkos“. Mažieji artistai savo spektakliais džiugina miesto, rajono gyventojus. Nuolat dalyvauja respublikiniuose bei tarptautiniuse festivaliuose, konkursuose.

„Drevinukas“ – daugkartinis Lietuvos vaikų ir jaunimo teatrų apžiūros-šventės „Šimtakojis“ laureatas (2003, 2005, 2007, 2009 m.). 2003 m. studija ir vadovai pelnė „Aukso paukštę“ kaip *Geriausias vaikų teatras ir vadovas,* 2004 m. teatrui įteiktas Lietuvos kultūros fondo Karalienės Mortos medalis. 2012 m. tarptautiniame vaikų ir jaunimo teatrų festivalyje „Gintarinė aušra“ Klaipėdoje kolektyvas pelnė didįjį prizą. Tarptautiniame vaikų ir jaunimo teatrų festivalyje Lenkijoje „BalticSatelid 2007“ tapo bronzinio Seinų tauro, „BalticSatelid 2008“ – auksinio ir bronzinio Seinų tauro nugalėtoju, „BalticSatelid 2012“ ir „BalticSatelid 2014“ – antros vietos laimėtoju. 2014 m. šventėje „Tegyvuoja teatras“ nominuotas kaip *Ryškiausias vaikų teatrinės kultūros skleidėjas.*

Ieva Ivanauskienė (g. 1973 m. Alytuje) 1992 m. baigė Marijampolės aukštesniąją pedagoginę mokyklą, įgijo pradinio ugdymo specialybę, 1997 m. baigė ŠPI bakalauro studijas, įgijo pradinio ugdymo specialybę. 2006 m. baigė VPU teatro edukologijos magistrantūros studijas. „Mylėk mažą besiformuojančią asmenybę – ji atsakys tuo pačiu. Žaiskime kartu ir jie nejučia įžengs į teatro pasaulį. O vaidinti gali visi!“ – įsitikinusi vadovė. Hobis: knygos, šokiai, kelionės.

Kredo: mylėk ir būsi mylimas.

Jonas Gaižauskas (g. 1957 m. Druskininkuose) 1982 m. baigė VGTU ir įgijo transporto ekonomikos specialybę. 2006 m. baigė VPU teatro edukologijos magistrantūros studijas. Vadovas stengiasi nenuleisti rankų dirbdamas, nuolat ieškoti naujovių, į kūrybinę veiklą įtraukti kuo daugiau žmonių bei uždegti juos.

Hobis: kelionės.

Kredo: kad visi būtų laimingi.

*Aktorių mintys apie teatrą*

**Nedas Baliukevičius**: „Teatras man įdomi veikla. Man ši veikla kaip darbas. Teatre būna linksma, įdomu“.

Alvija Dižiulytė: „Teatras man labai patinka. Su teatru galiu visur keliauti. Daug būrelių lankau, bet teatras pats geriausias iš visų. Teatras – jėga!“

Ugnė Vasiliauskaitė: „Teatras – viena man iš įdomiausių veiklų, jis man labai svarbus, nes aš išmokstu vaidinti. Man labai patinka vaidinti!“.

Vytenis Bartkus: „Teatre labai įdomu, nes tu net nepajunti, kaip išmoksti vaidinti. Čia gali susirati daug draugų“.

Teatro adresas: Topolių g. 19, Alytus, el. p. drevinukas@gmail.com

Anykščių kultūros centro Troškūnų vaikų ir jaunimo teatro studija MES

Vadovė Jolanta Pupkienė

Studija savo veiklą pradėjo 1990 m., kai Troškūnų kultūros namuose ėmė dirbti dar trečiame kurse Klaipėdos fakultetuose besimokanti būsima režisierė Jolanta Pupkienė. 20 aktyvių, vaidinti norėjusių vaikų kartu su vadove kūrė teatro būrelio tradicijas, rengė įvairius susipažinimo vakarus, kartu šventė gimtadienius, organizavo popietes, pažintinius teatro vakarus. Nuo 1994 m. teatro studiją sudarė jau dvi grupės: vaikų (8–14 m.) ir jaunimo (15–19 m.). Narių skaičius mažai kinta. Vaikų grupę sudaro 25–30, jaunimo –10–18 dalyvių.

Nuo 2005 m. teatro studija „Mes“ pradėjo aktyvią teatrinę veiklą. Kasmet kiekviena grupė pastatydavo po vieną du spektaklius per metus, su kuriais dalyvaudavo respublikiniuose teatro konkursuose, apžiūrose, festivaliuose, edukacinėse programose, teatrinėse stovyklose. Studijoje sukarta 18 spektaklių. Ryškiausi: Donaldo Bisseto „Varnos Albertinos sapnas“, Astridos Lindgren „Pepė Ilgakojinė“, Violetos Palčinskaitės „Aš vejuos vasarą“, Vytauto V. Landsbergio „Obuolių pasakos“, „Angelų pasakos“, „Kelmo pamokslas“, Salomėjos Nėries „Eglė, žalčių karalienė“, Eras Salolos „Kvailių kaimas“, Jono Basanavičius „Seku, seku pasakų...“, Ivano Radojevo „Mocartas“, Arvydo Ambraso „Žeme, nepalik mūsų“, Jurgos Ivanauskaitės „Diena, kurios nebuvo“ ir kt. Studija ne kartą pelnė Lietuvos vaikų ir jaunimo teatrų apžiūros šventės „Šimtakojis“ diplomus, du kartus tapo pretendentu į „Aukso paukštės“ apdovanojimą. Spektaklius studija rodė Ignalinoje, Ukmergėje, Plungėje, Šiauliuose, Palangoje, Kupiškyje, Joniškyje, Kaune, Vilniuje, Klaipėdoje, Jonavoje, Jurbarke, ne kartą dalyvavo teatro festivaliuose ir edukaciniuose projektuose kitose šalyse – Lenkijoje, Baltarusijoje, Latvijoje, Estijoje.

Studija „Mes“ ir režisierė J. Pupkienė Troškūnuose organizuoja tarptautinį teatro festivalį „Troškimai“, kuriame spektaklius pristato geriausi šalies teatrai, kasmet vykdo du edukacinius projektus: vaikų ir jaunimo teatrinių improvizacijų projektą „Pasaulis pagal mus“ ir teatro terapijos stovyklą „Šviesos ratas“. Studija dalyvauja įvairiuose teatro projektuose, Anykščių miesto šventėse, respublikinėje šventėje „Bėk, bėk, žirgeli“, Anykščių rajono eglės įžiebimo renginiuose, kalėdiniuose projektuose.

Kolektyvas turi didelę bendradarbiavimo patirtį ir džiaugiasi savo bendraminčiais bei draugais: teatro studija „Ku-kū“ iš Skapiškio, Ignalinos vaikų teatru „Iki“, Šiaulių moksleivių namų teatro studija „Kompanija šauni“, Plungės vaikų ir jaunimo teatru „Saula“, Ukmergės teatro studija „Nykštukas“, Kauno teatro studija „Kubas“, Jurbarko teatru „Vaivorykštė“.

Jolanta Pupkienė (g. 1969 m. Jakšiškių k., Anykščių r.) 1994 m. baigė Lietuvos muzikos akademijos Klaipėdos fakultetus ir įgijo teatro režisierės specialybę. Vadovė įsitikunusi, kad kiekvienas vaikas – tai mažas pasaulis, kurį būtina suprasti, ir būtinai kiekvienas vadovas privalo sugebėti padėti susivokti tame pasaulyje ir išmokyti savo gebėjimus pritaikyti praktikoje. Teatras gali būti vaiko asmenybės formavimo ir saviraiškos bei savišvietos, savirealizacijos galimybė. Dalyvauja Troškūnų krašto folkloriniame ansamblyje „Malmaža“.

Hobis: kūrybinės kelionės.

Kredo: eiti ten, kur sunku, nes kur lengva, gali nueiti kiekvienas.

*Aktorių mintys apie teatrą*

Lukas Ribokas: „Man teatras – tai susitikimai su draugais, nuostabios kelionės, puikiai praleistas laisvalaikis. Dalyvauju teatro veikloje todėl, kad be teatro neįsivaizduoju savo gyvenimo. Manau, kad teatras išlaisvina žmogų, čia galiu būti savimi ir puikiai praleisti laiką. Esu savo krašto patriotas ir manau, kad kiekvienas privalo stengtis garsinti savo kraštą – su teatro pagalba tai taip pat įmanoma“.

Ignalinos gimnazijos teatras IKI

Vadovė Jolanta Narbutaitienė

Teatrą „Iki“ Ignalinoje režisierė Jolanta Narbutaitienė įkūrė 1989 m. Šiuo metu jame vaidina 23 gimnazistai nuo 15 iki 20 metų amžiaus. Teatre sukurti 37 spektakliai. Ryškiausi: D. Čiurlionytės „Kiškis Piškis – baltasis bajoras“, R. Kaškausko „Kai vėl atskris drugelis“, J. Glinskio „Šokantys berniukai“, M. Čepulėnienės „Legenda apie Ignaliną“, „Angelas“ pagal moksleivių kūrybą, L. Sachar „Berniukas mergaičių tualete“, S. Smimovos „Mėnulis turi veidą“ ir kt. Kolektyvas sėkmingai dalyvauja Lietuvos vaikų ir jaunimo teatrų apžiūrose-šventėse „Šimtakojis“ (2001, 2003, 2005, 2007, 2009, 2011, 2013 m.), tarptautiniuose bei respublikiniuose vaikų ir jaunimo teatrų festivaliuose „Baltoji varnelė“ Šiauliuose (2008, 2012, 2014 m.), „Mažoji Melpomenė“ Plungėje (2008, 2010, 2012 m.), „Vaivorykštė“ Jurbarke (2014 m.), „Dek“ Jonavoje (2014 m.), „Nenuoramos“ Ukmergėje (2005, 2006, 2007, 2008, 2009, 2011 m.), „Troškimai“ Troškūnuose (2010 m.). Ignalinoje daug metų organizuoja tarptautinį festivalį „Bildučiai“, kuris 2014 m. surengtas 20-ą kartą. Jame vaidina 11–13 teatrų iš įvairių Lietuvos miestų ir svečiai iš užsienio. Kasmet vykdo įvairius edukacinius teatro projektus, dalyvauja tarptautiniuose jaunimo mainų projektuose.

2000 m. spektaklį „Legenda apie Ignaliną“ vaidino tarptautiniame vaikų ir jaunimo teatrų festivalyje „Korshak“ Lenkijoje, 2004 m., vykdydami kultūrinių mainų projektą „Teatras prieš smurtą“, lankėsi Švedijoje, o 2011 m. pagal projektą „Teatras – bendra Europos kalba“ viešėjo Ispanijoje. 2013 m. ignaliniečiai surengė regioninę „Šimtakojo“ šventę, net du jų spektakliai – M. Baranauskienės „Žiebtuvėlis“ ir „Laumelė“ – tapo šventės laureatais. Teatras ir vadovė buvo nominuoti *Geriausiu vaikų, jaunimo teatru ir vadovu* ir pelnė „Aukso paukštę“. 2014 m. teatrui sukako 25-eri, šventėje „Tegyvuoja teatras“ kolektyvas nominuotas *Ryškiausiu jaunimo teatrinės kultūros skleidėju*.

„Formuojant jauną žmogų svarbiausia atskleisti jo kūrybines ir žmogiškąsias galimybes, kūno raiškos ir jausmų skalę, išmokyti naudotis emociniu intelektu, „apginkluoti“ raiškiu, prasmingu ir įtaigiu žodžiu, išugdyti kūrybingą ir atsakingą, kolektyvišką ir socialiai aktyvią asmenybę. Ir teatre tai įmanoma!“ – įsitikinusi režisierė.

Jolanta Narbutaitienė (g. 1967 m. Ignalinoje) 1989 m. baigė Lietuvos valstybinės konservatorijos Klaipėdos fakultetus ir įgijo švietimo darbuotojo, saviveiklos teatro kolektyvo režisieriaus specialybę.

Hobis: Domisi grožine literatūra, laisvalaikiu užsiima šiaurietišku ėjimu, mėgsta keliauti dviračiu į gamtą.

Kredo: ką darai, daryk gerai! Arba nedaryk visai...

*Aktorių mintys apie teatrą*

Gabrielė Zablockytė: „Visada žavėjausi muzika, šokiu ir literatūra. Bet širdį labiausiai palietė teatras. Jame telpa kiekvienas iš šių menų ir dar daugiau. Teatras kiekvienam mūsų pasakoja apie mus pačius: kartais save atpažįstam vaidindami, kartais žiūrėdami. Taip jis padeda augti, keistis, pamatyti ir suprasti kitokį žmogų. Šiais laikais, kai žmonės skuba, skęsta rutinoje, rūpesčiuose ir problemose, teatras padeda nurimti, pamąstyti. O svarbiausia – teatras iš naujo moko jausti. Man labai gaila, kad mano širdelę teatras palenkė savo pusėn likus vos pusantrų metų iki mokyklos baigimo, bet jau spėjau išmokti jautresnėmis, supratingesnėmis ir didesnėmis akimis žiūrėti į pasaulį“.

Indrė Kiseliovaitė: „Teatras man – tai vieta, kurioje galiu būti savimi, nebijoti parodyti jausmų. Ši meno kryptis padėjo atidžiau įsižiūrėti į aplink gyvenančius žmones, pastebėti, kokie jie skirtingi, suprasti kūno kalbą. Kiekvieną paprastą emociją, kurią žmogus natūraliai išreiškia džiaugdamasis, liūdėdamas ar pykdamas, scenoje parodyti daug sudėtingiau, bet turbūt dėl to teatras ir pritraukia žmones. Dalyvauju teatro veikloje, nes ji kaip liga ar vaistas, sukeliantis priklausomybę. Žinau, kad be to gyvenime kažko trūktų“.

Miglė Gimževskytė: „Man teatras yra ta vieta, kurioje neįžeisdamas ir netiesiogiai sakydamas gali parodyti žmonių trūkumus ir priversti juos apmąstyti savo gyvenimus. Teatre niekam nėra įdomu, kas tu toks mokykliniame, kasdieniame gyvenime, ten visi vertina tavo sugebėjimus ir tikrąjį tave, o ne tavo laimėjimus, išvaizdą. Labiausiai patinka žiūrovų siunčiamos emocijos po spektaklio, kai iš jų veidų pamatai ir supranti, kad jie neliko spektakliui abejingi, įsileido kiekvieną iš aktorių į savo širdį ir žiūri į tave lyg su dėkingumu ar gerbdami tave už tai, ką per tą valandą ar daugiau sugebėjai paveikti jų jausmus ir gyvenimus“.

Justas Balaževičius: „Teatre galiu būti savimi, galiu atsipalaiduoti ir gerai praleisti laiką. Teatras man kelia daug gerų, šiltų emocijų, kuriomis aš pasidalinu su kitais teatro nariais“.

Skaistė Šerėnaitė: „Galiu tik patvirtinti Konstantino Stanislavskio žodžius: „Jei žemėje yra stebuklų, tai jie vyksta teatre“. Bet tie stebuklai ne tik tada, kai lenkiesi tau plojantiems žmonėms – jie vyksta viso kūrybinio proceso metu. Teatre mes augame ne vien kaip aktoriai, bet ir kaip žmonės. Visada maniau, kad aš esu tas žmogus, kuriam viskas vien juoda arba balta, viskas arba nieko... Bet scenoje atrandu vis daugiau savo pačios pusių. Nors tai tik pradžia, nors čia esu tik dveji metai, bet žinau, kad tai, kas taip staigiai tave įtraukia ir panardina į veiksmo sūkurį, nesibaigia greitai. Todėl aš laukiu kitų premjerų, kitų spektaklių, kitų žmonių, atiduodančių save scenai. Todėl aš laukiu ir toliau džiaugiuosi, kad galiu daryti stebuklus su tais žmonėmis, kuriuos galėčiau vadinti šeima“.

Teatro adresas: Mokyklos g. 6, Ignalina, el. p. jolanta@teatrasiki.lt

Ema Pranauskaitė: „Teatras yra mano gyvenimo siekis ir tikslas. Jį lankau nuo antros klasės. Teatras – tai skrydis, kurio metu aš tarsi galiu stebėti kitus žmones iš šalies. Matau, kaip jie džiaugiasi arba liūdi, žiūrėdami vieną ar kitą spektaklį. Teatras man padeda laisviau bendrauti su žmonėmis. Būdama scenoje, aš turiu galimybę pasakyti žmonėms tai, kas man yra svarbu, perteikti tam tikras problemas, išsakyti skausmą ir džiaugsmą“.

Goda Sidiškytė: „Teatras man yra pats nuostabiausias dalykas. Dalyvauju teatro veikloje, nes man patinka spektaklių kūrimas, aš noriu būti scenoje, kai daug šviesų. Nors kartais labai jaudinuosi, bet baimę galiu nugalėti atlikdama per teatro repeticijas išmoktus pratimus“.

Teatro adresas: Nepriklausomybės a. 2, Troškūnai, Anykščių r., el. p. jolantapupkiene@gmail.com

Joniškio kultūros centro vaikų ir jaunimo teatras BENDRAAMŽIAI

Vadovas Arvydas Butkus

1984 m. režisierius Arvydas Butkus Joniškyje subūrė vaikų dramos kolektyvą, kuriam 1986 m. suteiktas liaudies teatro statusas ir „Bendraamžių“ vardas. Šiuo metu teatrą lanko 31 moksleivis nuo 9 iki 18 metų amžiaus. Režisieriaus padėjėja – Rasa Ripskienė. Sukurti 22 spektakliai. A. Butkus – septynių pjesių jaunimui ir vaikams („Kranto vaikai“, „Mylėk mane tokią...“, „Berniuko istorija“, „Metas mylėti“, „Ant lieptelio“, „Nepalik manęs, mama!“, „Druskos skonis“) autorius.

„Bendraamžiai“ – ateinančios į gyvenimą kartos teatras, todėl pagrindinė visus spektaklius siejanti tema – jaunų žmonių susidūrimas su juos supančiu pasauliu. Režisierius teatrą mato kaip ugdymo instituciją, kurios pagrindinis tikslas – puoselėti jaunų žmonių kūrybiškumą ir meilę, skiepyti kultūrinio, dvasinio gyvenimo poreikį. Per pastaruosius keletą metų net trylika jo auklėtinių pasirinko aktoriaus ar režisieriaus profesiją, ką jau kalbėti apie visą būrį jaunuolių, pasirinkusių kitas su menu ar kūryba susijusias profesijas. Kolektyvas gerai žinomas ne tik Lietuvoje, bet ir Estijoje, Vokietijoje, Šveicarijoje, Danijoje, Latvijoje, Lenkijoje. Ne kartą spektakliai rodyti per respublikinę ir Šiaulių televizijas. Tai daugkartinis „Šimtakojo“ apžiūrų, baigiamųjų švenčių dalyvis, diplomantas, Klaipėdos universiteto Režisūros katedros absolventų festivalio „Svirplio teatras“ laureatas. Kas antri metai teatras organizuoja vaikų ir jaunimo teatrų festivalį „Bendraamžių scena“, keliolika metų veikia pasaulėjautos ir meno suvokimo studija, rengiamos kūrybinės stovyklos, seminarai, simpoziumai. Dar 1994 m. susibūrė teatro draugija, jungianti didelį būrį rėmėjų. Už kūrybinius laimėjimus 2007 m. „Bendraamžiai“ pelnė „Aukso paukštę“ (*Geriausias vaikų, jaunimo teatras ir vadovas*). 2014 m. kolektyvas dalyvavo Dainų šventės Teatro dienoje, šventėje „Tegyvuoja teatras“ nominuotas kaip *Ryškiausias vaikų teatrinės kultūros skleidėjas*, sėkmingai realizavo renginių ciklą „Kūrybiškumo ugdymo programa su „Bendraamžiais“, skirtą teatro veiklos 30-mečiui paminėti. Įgyvendino seną savo svajonę – surengė meninės fotografijos parodą „Teatro gyvenimas iš arti“, išleido teatro aktorių dainų muzikinį albumą „Pirmas blynas“, organizavo atskirų teatro dešimtmečių aktorių susitikimus su publika ir dabartiniais teatro nariais. „Bendraamžių“ teatras – Lietuvos mėgėjų teatro sąjungos narys, turi savo interneto puslapį [www.bendraamziai.eu](http://www.bendraamziai.eu).

Arvydas Butkus (g. 1959 m. Klaipėdoje) 1982 m. su pagyrimu baigė Valstybinės konservatorijos Klaipėdos fakultetus ir įgijo režisieriaus specialybę. Apdovanotas Lietuvos Respublikos kultūros ministro (2010 m.), Šiaulių apskrities viršininko (2001 m.) padėkos raštais, Joniškio rajono savivaldybės padėkos ženklu (2009 m.).

Kredo: kūryba, meilė ir tikėjimas skleidžia manyje visaverčio gyvenimo pajautą.

*Aktorių mintys apie teatrą*

Simona Petrošiūtė: „Teatras – tai karališkas kelias į dvasios tobulėjimą. Juo ir stengiuosi eiti. Ačiū, teatre!“.

Dovilė Lebedytė: „Man teatras yra vienas svarbiausių asmenybės formavimosi veiksnių. Teatre atsiskleidžiau, sužydėjau. Dabar liko tik nostalgija ir didžiulė padėka vadovams už galimybę patekti į antrą šeimą, kuri išmokė daugelio dalykų. Lankydama teatrą aš niekada nenustojau tobulėti. O tai – nuostabu“.

Greta Giedraitytė: „Teatras man – tam tikra terapija, tam tikras pažinimo instrumentas. Teatras padeda suvokti save, laiką. Teatras padeda įžvelgti kasdienybės prasmę, reikšmę to, kas atrodo nereikšminga, buitiška, be vertės!“.

Samanta Cechanavičiūtė: „Teatras – tai vieta, kurioje radau didžiausius savo gyvenimo džiaugsmus ir kartu vargus, nusivylimus. Vieta, kurią visada prisiminsiu kaip tą, kurioje radau draugus ir dar labiau suartėjau su jau turimais. Taip pat tai vieta, kurioje sutikau tokių žmonių, su kuriais gera vien dėl to, kad jie yra šalia, kad jie tau nusišypso. Taip pat tai atskiras gyvenimas, kita šeima, kurioje yra viskas: džiaugsmai, šventės, barniai, nusivylimai, pakilimai ir visi kiti šeimai būdingi bruožai. Teatras – kitas pasaulis, ir aš jo dalis“.

Mindaugas Matijūnas: „Jei kartais paklaustum paprasto praeivio, kas yra teatras, jis turbūt pasakytų: „Vieta, kur žmonės vaidina“. Tačiau man atrodo, kad tai – ne visas atsakymas ir tai nėra vien vaidybos vieta. Žinoma, teatre tai vyksta, tačiau tai nėra pats pagrindinis veiksmas. Visų pirmą teatras nėra vien tik meno forma. Tai gyvenimo būdas. Gyvenimo būdas scenoje. Kaip ir realiame gyvenime, taip ir scenoje – niekas nėra gimęs visko mokėdamas. Iš pradžių žmogus mokosi vaidinti – gyventi scenoje. Paskui jis gaus kokį didesnį vaidmenį – pradės naudotis savo išmoktais gebėjimais ir juos tobulinti. Vėliau jis pasirodys prieš žiūrovus – parodys kiekvienam, ką išmoko. Ir nuo tada arba jis viską kartos vis sudėtingesniu lygiu, arba mes, nepabaigęs iki galo, ar toliau eis studijuoti universitete.

Man teatras ir scena yra šventa vieta. Kai ateinu vaidinti, rodos, ateinu į šventyklą atlikti apeigų. Visų pirmą – mankšta. Tai pats svarbiausias dalykas. Jei gerai neišsimankštinsi, pasitempsi raumenis ir bus labai blogai. Antra – prasideda repeticija. Kelias į puikią vaidybą yra jau išmoktų dalykų kartojimas. Galiausiai – parodyti savo įgūdžius žmonėms. Tik nereikia pamiršti pirma padaryti mankštos!

Kodėl aš lankau teatrą? Manau, kad jau susitaikiau su šituo gyvenimo būdu ir tai tapo mano gyvenimo dalis. Tai tapo mano įprotis, o įprotį sunku mesti. Be to, teatre susipažįsti su daugeliu žmonių, didžioji jų dalis tampa tavo draugais. Ir dar: jei gerai pasirodai, galbūt gali gauti progą važiuoti su savo draugais į festivalius, o kartu visada smagiau negu vienam! Teatras yra neatskiriama mano gyvenimo dalis“.

Teatro adresas: Žemaičių g. 14, Joniškis, el. p. arvyy@delfi.lt

Jurbarko kultūros centro vaikų ir jaunimo teatras VAIVORYKŠTĖ

Vadovė Birutė Šneiderienė

Teatras įkurtas 1985 m. Jam nuo pat kūrimo pradžios vadovauja Birutė Šneiderienė. Kolektyvui 2015 m. sukako 30 metų. Per šį laikotarpį pasikeitė septynios jaunųjų aktorių kartos, suvaidinta daugiau nei 20 įvairių autorių ir žanrų spektaklių, dalyvauta daugelyje respublikinių ir tarptautinių teatro projektų, festivalių, konkursų. Ryškiausi spektakliai: J. Glinskio „Šokantys berniukai“, L. Klemkaitės „Žaidimas be taisyklių“, R. Swindellso „Dorieji“, G. Kazlauskaitės „Aš esu Aš“, S. Šaltenio „Škac, mirtie...“.

Šiuo metu teatro veikloje dalyvauja 31 moksleivis, kurio amžius nuo 13 iki 18 metų. Jie aktyviai dalyvauja miesto ir rajono renginiuose, kuria vaizdo klipus socialinėmis bei pramoginėmis temomis, inicijuoja įvairius jaunimo projektus. Ryškiausias – nuo 1995 m. kas dveji metai organizuojamos vaikų ir jaunimo teatrų kūrybinės dirbtuvės „Vaivorykštė“. Kolektyvas – Lietuvos vaikų ir jaunimo teatrų apžiūros šventės „Šimtakojis“ laureatas ir diplomantaas (2001, 2003, 2005, 2007, 2009, 2011, 2013 m.), tarptautinio teatrų festivalio-konkurso „Žingsnis į dangų“ (Minskas, Baltarusija, 2007 m.) laureataas, tarptautinio teatrų konkurso „Baltic Satelid“ (Seinai, Lenkija, 2008, 2009 m.) pagrindinių prizų laimėtojas, tarptautinio teatrų konkurso „Draugų susitikimai“ (Gatčina, Rusija, 2008 m.) I vietos laimėtojas. 2012 m. Lietuvos mėgėjų teatro šventėje „Tegyvuoja teatras“ pelnyta nominacija *Už ryškiausią spektaklio vizualumą*, 2014 m. – nominacija *Ryškiausias jaunimo teatrinės kultūros skleidėjas*. 2013 m. teatrų šventėje „Vivo Avanscena“ Kaune jaunieji „Vaivorykštės“ aktoriai tapo laureatais ir buvo pakviesti pasirodyti Vytauto Didžiojo universiteto teatre. Jurbarko rajono savivaldybės rengiamuose apdovanojimuose kolektyvas pelnė ne vieną nominaciją: „Jaunimo renginys“ (2008, 2010 m.), „Jaunimo grupė“ (2012 m.), teatro vadovei B. Šneiderienei įteikta nominacija „Jaunimo partneris“. 2011 m. teatras atstovavo Jurbarko kraštui Frankų liaudies šventėje Krailsheime, Vokietijoje. 2014 m. „Vaivorykštė“ sėkmingai pasirodė Dainų šventės Teatro dienoje. Pasiruošimo metu dalyvavo Dainų šventės mecenato „Swedbank“ geriausio klipuko rinkimuose ir laimėjo piniginę premiją. Teatrui suteikta I kategorija.

Birutė Šneiderienė (g. 1962 m. Paantvardžio k., Jurbarko r.) 1982 m. baigė Vilniaus kultūros mokyklą ir įgijo dramos kolektyvo vadovo specialybę. „Mano kūrybos tikslas – suteikti galimybę kiekvienam jaunam žmogui atsiskleisti ir pažinti save, pažadinti savyje dar neatrastus talentus, gabumus. Svarbiausia, kad kiekvienas vaikas, įžengęs į teatro pasaulį, pajustų, kad tik kurdamas gali augti ir tobulėti“, – sako vadovė.

Hobis: literatūra.

Kredo: kūryba augina sparnus!

*Aktorių mintys apie teatrą*

Mantas Bendžius: „Teatras – šiltas bendravimas. Buvimas su draugais. Man svarbu, kad būtų tokia vieta, kur gali ateiti ir nesidrovėdamas išsakyti viską, kas tavyje susikaupė... Tave įskaudino, išvadino nevykėliu, stumtelėjo? Kai išsipasakoji, atrodo juokinga, o šiaip tai nors trenk galvą į sieną... Teatras pirmiausia – bendravimas, o paskui dalijimasis viskuo: kūrybos džiaugsmu, nusivylimu dėl nepavykusio spektaklio, šokoladu ar puse obuolio... Džiaugiuosi, kad turėjau galimybę sušilti ir pasidalyti“.

Alina Levgardaitė: „Maža buvau labai nedrąsi. Per pamokas tiesiog drebėdavau, labai jaudindavausi, jei reikėdavo atsakinėti prie lentos, bijojau, kad į mane žiūrės klasiokai. Kai atėjau į teatrą, šių mano kompleksų neliko. Atsirado pasitikėjimas savimi. Sustiprėjo humoro jausmas. Čia susiradau visus savo draugus, su kuriais bendrauju iki šiol. Teatras man įkvėpė drąsos, padėjo atskirti gyvenimo spalvas – juoda ir balta, suteikė galimybę pamatyti daugybę kitų nuostabiausių atspalvių. Teatras man buvo ir yra pats geriausias nuotykis mano mokykliniame gyvenime“.

Urtė Laurinaitytė: „Smagiausi prisiminimai iš mano gyvenimo teatre (o jame aš tikrai buvau apsigyvenusi) neduoda man gyventi ramiai ir nuobodžiai. Net ir baigusi mokyklą ir išvažiavusi studijuoti nuolat mintimis grįžtu į savo vaikystės sceną. Tas jausmas, kai visa salė nuščiūvusi klausosi tavęs, klausosi ir išgirsta, – nepakartojamas... Visiška priešingybė kasdienybei, gatvei, mokyklai – ten visi rėkia ir niekas nieko negirdi. Man teatras – vienas kito įsiklausymas, supratimas“.

Teatro adresas: Dariaus ir Girėno g. 94, Jurbarkas, el. p. birutesneideriene@gmail.com

Kauno rajono Vilkijos mėgėjų teatras VIZIJA

Vadovė Irena Stilpaitė

Teatrą 1984 m. įkūrė ir jam vadovauja režisierė, teatro mokytoja metodininkė Irena Stilpaitė. Teatras išaugo iš nedidelės 5–8 klasių mokinių grupės. 1990 m. jis vadinosi teatro studija „Svajoklis“, o 1996 m. tapo vaikų ir jaunimo teatru „Vizija“, kuris 1997 m. buvo priimtas į Lietuvos mėgėjų teatro sąjungą ir nuo to laiko vadinasi Vilkijos mėgėjų teatru „Vizija“. Kasmet apie 50 dalyvių lanko pradinių klasių teatro studiją (1–3 kl.), vaikų grupę (3–7 kl.), jaunimo grupę (8–12 kl.) ir suaugusiųjų trupę. Aktyvus teatrinis gyvenimas vyksta Vilkijos gimnazijoje. Dvejus metus mažiausieji žaidžia teatrinius žaidimus ir mokosi būti scenoje. Vėliau vaidina kokią nors nesudėtingą pasaką, o patys gudriausi 3–4 klasių mokiniai eina į tikrą 3–7 kl. mėgėjų teatro vaikų grupę ir dirba labai rimtai. Jie ne tik kuria spektaklius, bet ir yra pagrindinai visų švenčių ir renginių dalyviai. Jaunimo grupė tampa įvairių gimnazijos ir miesto švenčių skaitovais ir vedėjais, iniciatoriais, poezijos vakarų dalyviais. Suaugusiųjų mėgėjų teatro trupė taip pat renkasi savo gimtojoje Vilkijos gimnazijos scenoje.

Nuo 2001-ųjų Kėdainių rajone, Ivaniškių kaime, kasmet organizuojama teatro vasaros kūrybinė stovykla „Saulėgrąža“. Stovykloje vadovais tampa vyresnieji, suaugusiųjų trupės esami ir buvę artistai: Gintarė Vaitkevičiūtė-Kazakevičienė (teatrologė), Eimutis Kvoščiauskas (aktorius), Audrius Dubinka (Kauno muzikinio teatro artistas) ir kt. Tai kūrybinės-edukacinės stovyklos. Vaikai išbando įvairius menus: šokį, tapybą, lipdymą ir, žinoma, tobulinasi teatro kūrybinėse dirbtuvėse. Kolektyvas daug keliauja ir labai mėgsta būti kartu, bendrauti. Kiekviena repeticija būtinai baigiasi mėtų arbatos gėrimu ir bendravimu.

Per 30 metų šio teatro scenoje vaidino apie 500 vaikų ir jaunuolių, sukurta 50 spektaklių. Ryškiausi: J. Marcinkevičiaus „Grybų karas“, V. Palčinskaitės „Septynios snieguolės ir nykštukas“, V. Palčinskaitės „Kristiano Anderseno rožė“, R. Kaškausko „Kai vėl atskris drugelis“, „Senelio pypkė“, A. Gudelio „Kur iškeliavo milžinai“, „Pasėjo senelis avižas mėnesienoje“, R. Tagorės „Aukojimo giesmės“, F. Šilerio „Marija Stiuart“, E. Mieželaičio „Apie senelį, apie roputę ir smilę pelę“, B. Sruogos „Giesmė apie Gediminą“, pagal V. Mozūriūną, B. Sruogą, K. Lukėną „Legenda apie Vilniaus pilį“ ir kt. Įsimintinus vaidmenis sukūrė E. Kvoščiauskas, A. Dubinka, G. Vaitkevičiūtė-Kazakevičienė, Ingrida Jarušaitytė, Vaida Bartkutė-Verkienė, Drąsutė Kerevičiūtė-Danilevičienė, Arūnė Dulskytė-Rimienė, Julius Paleckis ir kt. Mėgėjų teatras „Vizija“ 2003-iųjų, 2009-ųjų ir 2014-ųjų Lietuvos dainų švenčių dalyvis.

Irena Stilpaitė (g. 1957 m. Karalgirio k., Kauno r.) 1983m. baigė Valstybinės konservatorijos Klaipėdos fakultetus ir įgijo lietuvių kalbos, literatūros ir užklasinio darbo (teatro meno) metodininkės specialybę.

Hobis: knygos, rankdarbiai, gamtos pažinimas, vyno gamyba, įvairiausios kulinarinės, konditerinės improvizacijos.

Kredo: niekada nesakyk „niekada“ ir klausyk savo širdies.

*Aktorių mintys apie teatrą*

Kornelija Gicevičiūtė: „Kai darželyje pamačiau šio teatro spektaklį, man labai pradėjo patikti, panorau tapti artiste“.

Linas Ivanauskas: „Aš atėjau į teatrą pirmoje klasėje, nes norėjau sužinoti, kas *čia per daiktas*. Dabar teatras – pusė mano gyvenimo“.

Benas Kulokas: „Teatras man labai svarbus. Jei aš nelankyčiau teatro, man atrodytų, kad aš nuogas“.

Jonas Kveškevičius: „Man teatras yra geresnis už mokslus. Per mokslus galima tik išmokti, o per teatrą galima patirti labai smagių nuotykių. Teatras užima pačią geriausią vietą mano širdyje“.

Teatro adresas: Čekiškės g. 86, Vilkija, Kauno r., el. p. irena.vizija@gmail.com

Kauno vaikų ir jaunimo teatras VILKOLAKIS

Vadovai Stasė Ivanauskaitė, Algis Kybartas

2015 m. „Vilkolakiui“ sukako 25 metai. Teatras savo veiklą pradėjo 1990 m., o nuo 1992 m. Kauno miesto Tarybos sprendimu dirba kaip stacionarus miesto teatras. Šiandien jaunieji žiūrovai turi galimybę apsilankyti miniatiūrinėse teatro patalpose, įkišti nosį į kamerinę 60-ies vietų žiūrovų salę, grimo kambarius, choreografijos salę, dailininko dirbtuvę, kostiumų ir dekoracijų gamybos cechus, atsiradusius po kapitalinio remonto. Jaukiai pasišnekučiuoti teatro svetainėje, pavartyti kolektyvo metraštį ir pajusti svajonės virsmo realybe stebuklą.

Teatras „Vilkolakis“ – universalus kūrybinis kolektyvas, derinantis dramos žanrą su muzika, išraiškos šokiu, pantomima, dainavimu ir dirbantis studijiniu principu. Pagrindinėje aktorinėje trupėje – 23 aktoriai (13–19 m), vaidinantys spektaklius žiūrovams. Teatre taip pat veikia paruošiamosios aktorinės grupės, kurias lanko per 60 vaikų (5–12 m.). Priimami visi norintys ir mėgstantys teatro meną. Natūrali atranka vyksta stebint mokymosi bei darbo procesą. Nors teatro vadovai nekelia sau tikslo ruošti profesionalus, daugelis jų mokinių tapo aktoriais, režisieriais, scenografais, menotyrininkais. Per 25 kūrybinio darbo metus išleista 30 premjerų, suvaidinta 1300 spektaklių, kuriuos pamatė per 80 tūkst. jaunųjų žiūrovų.

Ryškiausi spektakliai: A. de Sent Exupery „Mažasis princas“, Ch. Perrault „Batuotas katinas“, E. Švarco „Pelenė“, „Princesė ir kiauliaganys“, A. Tolstojaus „Buratino nuotykiai“, A. Lindgren „Ronja – plėšiko duktė“, R. Kiplingo „Mauglis“, S. Ivanauskaitės „Musė – vilko pusė“, „Bjaurusis ančiukas“, „Auksinė žuvelė“, „Raudonkepurytė“, „Snieguolė ir septyni nykštukai“, „Kaip Pagrandukas išminties ieškojo“, „Druskilė“, „Piemenėlė ir kaminkrėtys“, „Princesė ir mėnulis“, „Trys negražios karalaitės“, „Kalbantis šulinys“. Daugelis teatre statytų spektaklių – meno vadovės S. Ivanauskaitės rašytos pjesės populiarių pasakų motyvais. Originali populiarių pasakų interpretacija – bene svarbiausias bruožas, išskiriantis „Vilkolakio“ teatrą iš kitų ir suteikiantis patrauklaus individualumo.

Kolektyvas – daugkartinis Lietuvos vaikų ir jaunimo teatrų apžiūros šventės „Šimtakojis“ laureatas, gerai žinomas ne tik Lietuvoje, bet ir svetur. Teatro gastrolių maršrutai nusidriekę į Suomiją, Prancūziją, Rusiją, Ukrainą, Estiją, Lenkiją, Bulgariją, Baltarusiją. Pelnyta pagrindinių prizų ne tik už režisūrą, aktorinius darbus, scenografiją, ansambliškumą, bet ir už dvasinių vertybių puoselėjimą. 2013 m. už ilgametę aktyvią, kūrybišką veiklą, laimėjimus respublikiniuose ir tarptautiniuose teatro festivaliuose „Vilkolakis“ ir vadovai pripažinti *Geriausiu vaikų, jaunimo teatru ir vadovu* ir pelnė „Aukso paukštę“.

Nuo 1992 m. teatras kas dveji metai organizuoja tarptautinį vaikų ir jaunimo festivalį „Avanscena“, kuriame dalyvavo svečių kolektyvai iš Danijos, Lenkijos, Suomijos, Rusijos, Ukrainos, Estijos, Latvijos, Baltarusijos. 2015 m. surengtas X „Avanscenos“ festivalis, per kurį paminėtas ir „Vilkolakio“ teatro 25 metų kūrybinės veiklos jubiliejus. Teatro vadovai įsitikinę, kad toks teatras – tai priemonė valdyti sudėtingą išorinį bei vidinį jaunų žmonių laisvėjimo procesą, be kurio neįmanomas savarankiškos, dvasingos, kūrybingos asmenybės augimas. Tai ilgas ir sudėtingas pedagoginis procesas ir darbas su vaikais, kasmet papildančiais studijines teatro grupes, taip pat nenuslūgstantis žiūrovų dėmesys, suteikiantis jausmą, kad esi reikalingas.

Stasė Ivanauskaitė (g. 1955 m. Vievyje, Trakų r.) 1976 m. baigė Lietuvos valstybinės konservatorijos Aktoriaus meistriškumo fakultetą ir įgijo dramos teatro aktorės specialybę (muzikinio teatro aktorės specializacija).

Algis Kybartas (g. 1947 m. Tytuvėnuose, Kelmės r.) 1968 m. baigė Lietuvos valstybinės konservatorijos Aktoriaus meistriškumo fakultetą ir įgijo dramos teatro aktoriaus ir režisieriaus specialybę.

Vadovų hobis: knygos, spektakliai, muzika, žvejyba.

Vadovų kredo: kad jaustumeisi laimingas, duok gyvenimui daugiau, nei tikiesi ir lauki iš jo.

*Aktorių mintys apie teatrą*

Ana Levendrauskaitė: „Teatras – tai mano meilė, džiaugsmas ir ašaros, virstančios perlais. Praverdama duris į šį stebuklų pasaulį, jo turtais galiu dalytis su žiūrovais“.

Kajus Rudžionis: „Tai mano dvasios namai. Dalyvauju teatro veikloje, nes ji man prasminga“.

Justas Paulauskas: „Tai galimybė sujungti ir panaudoti įvairiausius savo pomėgius – šokti, dainuoti, muzikuoti. Galimybė ugdyti valią, geranoriškumą, jautrumą, dvasiškai tobulėti. Jaučiuosi savo vietoje. Įdomus sau ir reikalingas kitiems“.

Silvija Ancutaitė: „Teatras man lyg sielos veidrodis, leidžiantis pamatyti savo kompleksus, baimes, dorybes. Tai vieta, kurioje šeimininkauja Tiesa, nėra vietos apsimetimui bei nenuoširdumui. Čia jaučiuosi mylima ir pati myliu žmones, su kuriais dirbu: tiek vadovus, tiek savo bendraamžius. Ką jau kalbėti apie žiūrovus, kurie visuomet nekantriai laukia mūsų premjerų“.

Kristina Streikutė: „Tai mano dvasinė praktika, kurios tikslas – tarnystė. Besąlygiškas tarnavimas savo kuriamam personažui, partneriui, žiūrovui. Ši veikla man gyvybiškai reikalinga – kaip vanduo“.

Teatro adresas: Kovo 11-osios g. 108, Kaunas, el. p.: teatras@vilkolakis.lt,

[www.vilkolakis.lt](http://www.vilkolakis.lt)

**Klaipėdos jaunimo centro teatro studija AUŠRA**

**Įkūrėjas Antanas Milinis, vadovas Gediminas Milinis**

Tatro įkūrėjas Antanas Milinis prisimena: „Aušros“ teatras kūrėsi daugybę metų didžiulėmis pastangomis ir daugybės žmonių atsidavimu. Oficiali įkūrimo data 1991 m., kai teatro sceną (Saulių g. 14) išvydo pirmoji premjera žiūrovams. Mano sumanymu susidomėjo dar keturi universiteto dėstytojai. Atsisakėme pareigų aukštojoje mokykloje ir be jokių etatų dirbome darbininkais, valytojais, tiekėjais, režisieriais, kompozitoriais, dailininkais ir budėtojais... Nuo pat pradžių žinojau: kuriu teatrą, kuriame dirbs profesionalūs vadovai. Užplūdo norintieji vaidinti ir mūsų entuziazmui nebuvo ribų. Spektakliai skynė laurus, veikla plėtėsi, įsirengėme dar vienas erdvias patalpas (Sportininkų g. 11) repeticijoms rengti, dekoracijoms ruošti ir sandėliuoti, grimo kambarį, žiūrovų amfiteatrinę salę su scena, apšvietimu ir garso kabina. Važiavome su vaikais į įvairius renginius, festivalius. Patys rengėme „Vėjo malūnėlio“ ir „Pavasario rampos“ festivalius, į kuriuos kvietėme vaikų teatrus iš miesto, Lietuvos ir Europos. „Aušriukai“ ne tik vaidino, bet ir patys vedė renginius, rašė eiles, scenarijus ir pjeses. Tuomet mūsų patalpų Sportininkų gatvėje prireikė besikuriančiai privačiai mokyklai. Ir mes jų netekome. 300 teatro vaikų apmaudo ir mūsų pasipiktinimo niekas negirdėjo. Tačiau Švietimo skyrius mums suteikė patalpas ir lėšų įsikurti (ir vėl!) Kretingos g. 44. Ir vėl pradėjome nuo nulio. Patalpas vėl pritaikėme teatro veiklai. Trečią kartą... Šiandien iš „Aušros“ teatro liko teatro studija. „Aušroje“ – visi profesionalaus teatro elementai, mes gyvename pagal tokio teatro modelį. Klaipėdos vaikai ateina ne į būrelį, o į teatrą, į savo šventovę... Būtent tuo jie didžiuojasi, tuo alsuoja ir už tai būna dėkingi po daugelio metų“. Studiją lanko per 200 vaikų ir paauglių, kurių amžius nuo 7 iki 25 metų. Su jais dirba A. Milinis – teatro mokytojas ekspertas, režisierius, dramaturgas, literatūrinio draminio teatro puoselėtojas, sukūręs 19 spektaklių, studijos vadovas Gediminas Milinis – teatro mokytojas metodininkas, ekperimentuojantis režisierius, dramaturgas (nuo 1995 m. sukūrė 26 spektaklius), Ilona Stančikienė – teatro mokytoja metodininkė, eksperimentuojanti režisierė, dailininkė (nuo 1995 m. sukūrė 12 spektaklių), Edita Milinienė – teatro mokytoja metodininkė, eksperimentuojanti režisierė (nuo 1995 m. sukūrė 34 spektaklius, šiuo metu dirba su dviem trupėmis), Živilė Dargytė – teatro mokytoja ekspertė, eksperimentuojanti režisierė, dailininkė (nuo 2000 m. pastatė 24 spektaklius, 2004 m. pelnė „Aukso paukštę“, šiuo metu dirba su trimis grupėmis, viena jų – kurčiųjų ir neprigirdinčiųjų judesio trupė), Mindaugas Valiukas – teatro mokytojas, eksperimentuojantis režisierius, dramaturgas, kompozitorius (nuo 2006 m. sukūrė 7 spektaklius), Jolita Merinienė – choreografė, vyr. mokytoja, spektaklių bendraautorė (nuo 2004 m. sukūrė 14 spektaklių choreografiją) ir Donatas Savickis – teatro mokytojas, eksperimentuojantis režisierius (studijoje nuo 2011 m., 2014 m. sukūrė spektaklį „Smeigtukas“).

*Aktorių mintys apie teatrą*

**Justė Bakšanskaitė** (teatro studiją lankė 2008–2011 m.): „Dar dabar iškilus kokiai nors kritinei situacijai, kai nereikia parodyti vidinių jausmų, pagalvoju: susikaupk, lankei teatrą, turi sugebėti nusiraminti. Na, o apskritai labai vertinu tą emocijų įvairovę, kuri buvo jaučiama mūsų grupėje. Tiek juoko, tiek pykčių buvo. Dabar kažkaip viską vertinu, nes tai juk išėjo į naudą stengiantis toleruoti kiekvieną kitaip mąstantį žmogų...“

Salvija Stončiūtė (teatro studiją lankė 2005–2011 m.): „Aušros“ teatras mane užaugino, atvėrė duris į daugelį dalykų, tapo antrieji namai, dažnai padėjo suprasti save per visas vaikystės ir paauglystės fazes. Žinoma, taip pat neįkainojama patirtis scenoje, kuri padeda suprasti, ką iš tikrųjų gali, kuri padeda „užsiauginti“ storą odą, pažinti kitokį meną, meno žmones. Taip pradedi pažinti save, supranti, iš kokio molio esi drėbtas, susipažįsti su begale naujų aistrų (aistra teatrui, scenai), kurios, ko gero, lydi visą gyvenimą. Vienas svarbiausių dalykų – patirtas bendrumo jausmas, kai supranti, kad bent trumpą laiko dalį esi tarp savų, tarp tų, kurie tave pažįsta tokį, koks esi, ir priima ar bent stengiasi priimti. Vieną kartą tapęs teatro žmogumi, visada juo ir lieki, vienaip ar kitaip, galbūt tik sau. Aš žiauriai džiaugiuosi, kad mane atvedė čia, į „Aušrą“, nes be teatro dabar, ko gero, būčiau visai kitoks žmogus, ne toks, kokiu norėčiau būti“.

Augustinas Markevičius (teatro studiją lankė 2003–2013 m.): „Teatras man davė daugiau, nei mokykla galėjo duoti. „Aušros“ teatras išmokė mane mylėti teatrą savyje, o ne save teatre. Supratau, kad ir kaip būtų blogai, manęs visada lauks kolektyvas, kuriuo galiu pasitikėti ir kuriam esu dėkingas už viską... Už vasaras, kurios buvo nuostabiausios vasaros, kokias tik įmanoma įsivaizduoti. Mūsų režisierė išmokė mus visko, ko tikram turistui gali prireikti. Išmokė užkurti laužą iš šlapių malkų, kirsti tik sausą medį. Neduok Dieve, nukirsti mažą ąžuoliuką – tada jau geriau pats malka pavirsk. Toliau spektakliai... Juose mes gyvenom, jautėm, buvom. Kiekvienas vaidmuo man palikdavo kažkokį norą suprasti, kodėl aš mylių teatrą? Ir atsakymas būdavo paprastas – nes čia aš galiu būti bet kuo. Galiu pabėgti nuo savo bėdų, nebijoti atrodyti kvailai prieš kitus, šventai tikėti tuo, kas nėra tiesa realybėje, bet yra tiesa scenoje“.

Augtumas Harner (studiją lankė 2006–2014 m.): „Aušros“ teatras tapo labai didele mano gyvenimo dalimi, jame praleidžiu daugiau laiko nei bet kur kitur ir net nesigailiu. Gavau galimybę susipažinti su begale nuostabių žmonių, pamačiau, ką reiškia gyventi teatru ir dabar nebeįsivaizduoju savo gyvenimo be jo. Šis teatras labai daug prisidėjo prie mano mąstymo ir pasaulėžiūros formavimo, jaučiuosi taip, lyg jis būtų mane užauginęs. Iš esmės teatras man davė mane tokį, koks esu dabar (ir gerai, degraduoti šiais laikais labai lengva)“.

Gerda Jašinskaitė (studiją lankė 2009–2014 m.): „Atėjimas į „Aušros“ teatrą man buvo tarsi naujas gyvenimo etapas. Čia atsirado būrys naujų draugų, veidų, režisierių, visa tai pripildė kasdienybę naujomis patirtimis, emocijomis, žiniomis. „Aušroje“ mokiausi ne tik sceninių gudrybių, vaidinau spektakliuose, kėliau asmeninius iššūkius ar susipažinau su scena. Metai šiame teatre buvo gyvenimo mokykla, kurioje gausu skirtingų, įdomių, protingų asmenybių, žinoma, turinčių savų keistenybių. Man atėjus mūsų buvo 17, vieni sutarėme geriau, kiti prasčiau, su vienais bendravome daugiau, su kitais mažiau, tačiau mes buvome draugai, buvo etapas, kai galėjome vadinti vieni kitus šeima. Natūralu, bėgant metams daug dalykų keitėsi, lydėjo įvairiausios mintys, krito daugybė žmonių, tačiau tai, ką turiu dabar, po penkerių metų, yra kažkas neįkainojamo. Mano artimiausi draugai gimė čia, teatre. Negaliu nepaminėti vasaros, teatro sezono uždarymų bei turistinių žygių. Visada sakiau, kad su teatralų kompanija šauniausios kelionės, geriausia nuotaika bei kūrybiškiausios mintys. Na, o grįžtant prie visų teatrinių reikaliukų, turiu pripažinti, kad „Aušra“ man davė pirmąją rimtą sceninę patirtį, galimybę pasimėgauti ja, leido tobulinti gebėjimus, vis atrasti ką nors nauja savyje, persilaužti. Per šiuos metus visko prisikroviau tiek daug, kad net pasimečiau!“

Paulius Lukošius (studiją lankė 2009–2014 m.): „Ką man davė „Aušros“ teatras? Tai begalę galimybių. Susipažinau su puikiais, kūrybingais, gabiais žmonėmis, kuriuos, manau, prisiminsiu visą gyvenimą. Tai buvo vienas pirmųjų mano žingsnių į kultūrinį gyvenimą, pradėjau vaikščioti į įvairius ne tik teatro, bet ir muzikos, kitų menų atstovų pasirodymus. Kai pirmąkart atėjau į teatrą, mūsų grupėje nepažinojau beveik nieko, taigi buvo šiek tiek nedrąsu ateiti į jau susiformavusią trupę. Tačiau ši grupė mane puikiai priėmė į kolektyvą, pakankamai greitai tapau šios grupės nariu ir tuo labai džiaugiuosi. Galiu drąsiai teigti, jog be „Aušros“ teatro mano asmenybė nebūtų susiformavusi tokia, kokia yra dabar“.

Ryte Jarmoškaitė (studiją lankė 2005–2013 m): „Būtų lengviau pasakyti, ko nedavė... Kadangi labai anksti įsivėliau į šią veiklą, bet kokius savo brendimo etapus mokyklos metais sieju su teatru. Visų pirma, teatras suteikė visai kitokį pasaulio suvokimą. Teatre labai specifinė disciplina, čia įsipynę ir meninis, estetinis suvokimas, sąmoningumas, komandos jausmas. Buvo daug repeticijų ir spektaklių – atsakomybė didelė, tai kažkaip ir ugdaisi šitaip, žaidi suaugusį. Taip pat būdavo visokių žygių į gamtą, išmokom ir kaip gamtoj išgyventi, ir kaip kaimo bobutės paprašyti daržovių vakarienei. Specifinė patirtis, kai visus metus giliniesi į dramaturgiją, keliauji po įvairių mokyklų sales ir „kuri meną“, o tada iš tokio miestietiško gyvenimo išlendi į visišką laisvę tarp miškų. Na, gal laisvė ne tas žodis, gi ir ten visokios režisierės ir gamtos taisyklės galiodavo. Ir ta bendruomenė galų gale. Mūsų trupė labai ilgai lipdėsi, bet susilipdė ne tik stiprus ir produktyvus kūrybinis kolektyvas, bet ir draugų kompanija. Juk šitiek laiko būdami kartu žmonės kažkaip savaime suartėja. Mes ir to laiko nebūdavo gana, tai ir vakarėlių visokių būdavo, ir šiaip ramių kavos išgėrimų po pamokų. Tas labai svarbu. Kartu kažkaip vienas kitą auginom. Taip pat reikia paminėti ir pati teatriškumą. Ypatinga tai meno šaka, nes nors tikrai ne visi mes iš to gyvensim užaugę, neišvengiama įtaka jo kiekvienam. Ir aš čia ne apie kokį bjaurų veidmainiavimą, o apie tiesiog platesnį suvokimą. Juk vaidindamas, kad ir kokia būtų ta tavo vaidybos kokybė, išmoksti ir dėmesį valdyti, ir šnekėti garsiau, bet čia tokie techniniai dalykai. Šiaip gi spektaklis kiekvieną sykį gimsta iš naujo, ir tu nežinai, kas gali atsitikti, tai kažkaip ir atsiranda tas ypatingas mokėjimas būti kartu, kad tas spektaklis nesubyrėtų. Sunku paaiškinti. Bet kažkaip tikiu, kad pagal tam tikras savybes galima lengvai pažinti žmogų, kuris ne po mokyklos, bet būtent tam tikro amžiaus, kai esi kaip plastilino gabaliukas, visų lengvai minkomas, gyveno teatro kolektyve“.

Teatro adresas: Šaulių g. 14, E. Simonaitytės g. 24, Klaipėda, el. p. teatrasausra@yahoo.com

Klaipėdos Maksimo Gorkio pagrindinės mokyklos teatras MASKA

Vadovė Galina Semionova

Teatrą „Maską“ 1994 m. įkūrė režisierė Galina Semionova. Šiuo metu jį lanko 22 moksleiviai nuo 13 iki 18 m. Sukurti 47 spektakliai. Ryškiausi: B. Lavreniovo „Keturiasdešimt pirmas“, N. Gogolio „Milinė“, M. Gorkio „Senė Izergil“, J. Švarco „Paprastas stebuklas“, L. Razumovskajos „Brangioji Jelena Sergejevna“ ir „Atstumtos širdys“, O. Žiugždos „Gražuolė ir pabaisa“, K. Dragunskajos „Rudaplaukė“, M. Lado „Paprasta istorija“, rusų pasaka „Vania Datskij“ ir kt. Teatras vykdė daug tarptautinių projektų: „Kūryba subūrė draugus“ (Lenkija–Lietuva), „Teatras be sienų“ (Lenkija–Lietuva–Baltarusija), „Kūryba be sienų“ (Rusija–Lietuva), „Scenos meistrai – aktoriams mėgėjams“ (Lenkija–Rusija), rengė kūrybines stovyklas. 2003 m. inicijavo tarptautinį vaikų ir jaunimo teatrų festivalį „Gintarinė aušra“.

Kolektyvas dalyvavo tarptautiniuose festivaliuose „Scenos magija“ Estijoje, „Rusų klasika“ Latvijoje, „Scenos meistrai“, „Teatras prasideda“, „Pripažinimas“ Rusijoje, „Baltic Sateled“ ir „Wigraschik“ Lenkijoje, „Žemė, teatras, vaikai“ Ukrainoje, „Vilniaus rampoje“. Šiuose festivaliuose pelnytas ne vienas Didysis prizas, nugalėta įvairiose nominacijose. Nuo 2001 m. teatras sėkmingai dalyvauja Lietuvos vaikų ir jaunimo teatrų apžiūroje-šventėje „Šimtakojis“. 2009 m. tapo „Šimtakojo“ laureatu, buvo pripažinti *Geriausiu vaikų, jaunimo teatru ir vadovu* ir pelnė „Aukso paukštę“. 2014 m. Lietuvos mėgėjų teatro šventėje „Tegyvuoja teatras“ kolektyvas nominuotas tapti *Ryškiausiu vaikų teatrinės kultūros skleidėju*. „Maska“ priklauso Lietuvos mėgėjų teatro sąjungai.

Galina Semionova (g. 1946 m. Rusijoje) 1967 m. baigė Dnepropetrovsko valstybinę teatrinę mokyklą, 1971 m. – Zaporožės valstybinį pedagoginį institutą, įgijo režisierės ir rusų kalbos bei literatūros mokytojos specialybes. Vadovės kūrybos principai – teisingumas, gerumas, padorumas, humaniškas elgesys ir gebėjimas puoselėti vaiko išskirtinumą. Režisierė siekia atskleisti vidinį vaiko pasaulį, sudvasinti jį supančią erdvę, auklėti dorovingą, atsakingą ir darbščią asmenybę. 2013 m. jai įteikta Rusijos teatrų veikėjų sąjungos premija „Pripažinimas 2013“.

Hobis: kelionės, sodas.

Kredo: kurti ir būti kūrėju.

*Aktorių mintys apie teatrą*

Vladas Paršikovas: „Teatras padeda atrasti naujų bruožų, apie kurių egzistavimą tu net neįtari. Manau, kad ateityje tai bus mano profesija“.

Olesia Orlova: „Teatras – tai įkvėpimo bei poilsio minutės“.

Artiomas Kuznecovas: „Teatras – galimybė pajusti kūrybiškumo pliūpsnius“.

Pavelas Slobodianikas: „Teatras – tai atsipalaidavimas, kažko naujo pažinimas, paslaptingas ir mane įtraukantis.

Jekaterina Nekpšnova: „Teatras – tai bendravimas bei draugiška šeima“.

Teatro adresas: S. Daukanto g. 5, Klaipėda, el. p. mas-ka@list.ru

Kretingos rajono kultūros centro vaikų ir jaunimo teatras ATŽALYNAS

Vadovė Auksė Antulienė

Teatras savo gimtadienius skaičiuoja nuo 1979 m., kai „Atžalynui“ buvo suteiktas liaudies teatro vardas. Nors pradžių pradžia – 1976-ieji, kai režisierius Algimantas Verbutas Kretingos kultūros rūmuose įkūrė moksleivių dramos studiją. 1979 m. rampos šviesą išvydo pirmasis „Atžalyno“ spektaklis – S. Kymantaitės-Čiurlionienės „Dvylika brolių, juodvarniais laksčiusių“. Į premjerą pakviesti draugai iš įvairių Lietuvos vietovių atsivežė ir savo spektaklius. Taip Kretingoje gimė vaikų teatrų festivalis, 1990 m. išaugęs į tarptautinį vaikų ir jaunimo teatrų festivalį „Atžalyno scena“. Festivalyje dalyvavo daugybė teatrų iš Lietuvos ir užsienio (Suomijos, Kroatijos, Danijos, Prancūzijos, Estijos, Rusijos, Ukrainos, Latvijos). Kasmet teatre vaidina apie 50 vaikų nuo 11 iki 19 metų amžiaus iš įvairių Kretingos miesto bei rajono mokyklų. Per 35 kūrybinės veiklos metus teatre pastatyta per 50 spektaklių, su jais dalyvauta įvairiuose tarptautiniuose festivaliuose tiek Lietuvoje, tiek užsienyje. „Atžalynas“ kasmet organizuoja kūrybines-pažintines stovyklas „Te.Atras“, vaikų šventes „Boružių pieva“.

2002-aisiais kolektyvas ir režisierius Algimantas Verbutas pripažinti *Geriausiu vaikų, jaunimo teatru ir vadovu* ir pelnė „Aukso paukštę”. Nuo 1996 m. „Atžalyno“ teatre režisiere pradėjo dirbti buvusi „atžalynietė“ Auksė Antulienė, sukūrusi 21 spektaklį. Ryškiausi: „Pirmyn, kačiuk!” pagal A. Zinčiuką, V. Železnikovo „Baidyklė“, D. Čepauskaitės „Bulvinė pasaka“, V. V. Landsbergio „Arklio Dominyko meilė“, C. Higgins „Haroldas ir Modė“, U. Starko „Tegul baltieji lokiai šoka“, N. Belenickajos „03“, I. Micheičevos „Labas, rytojau!“ ir kt. Kretingiškiai – daugkartiniai Lietuvos vaikų ir jaunimo teatrų apžiūros šventės „Šimtakojis“ laureatai. 2014 m. dalyvavo Dainų šventės Teatro dienoje, šventėje „Tegyvuoja teatras“ nominuoti *Ryškiausiu jaunimo teatrinės kultūros skleidėju*. Pasak vadovės, „Atžalynas“ – tarsi šeima, kuri ne tik kartu kuria, bet ir dalijasi savo džiaugsmais ir rūpesčiais, laikosi savo tradicijų. „Atžalyniečiai“ ne tik vaidina spektakliuose, bet ir kuria, gamina dekoracijas, rekvizitą, patys organizuoja ir veda renginius. Dauguma jų, net baigę mokyklas bei išvykę iš Kretingos, palaiko ryšius su „Atžalynu“ bei vienas su kitu.

Auksė Antulienė (g. 1970 m. Klaipėdoje) 1995 m. baigė Klaipėdos universitetą ir įgijo lietuvių kalbos, literatūros mokytojo bei mokyklinio teatro režisieriaus specialybę.

Hobis: kelionės, knygos, filmai.

Kredo: nesiliauti svajojus, bet svajoti atsargiai, nes svajonės pildosi!

*Aktorių mintys apie teatrą*

Akvilė Brazauskaitė: „Teatras – tai mano gyvenimas, tikras širdies džiaugsmas! Kai būnu scenoje, jaučiuosi be galo laiminga!“

Aistė Seštokaitė: „Atžalynas“ – vieta, kurioje aš nuoširdžiausiai juokiuosi, čia ir draugų apkabinimai stipriausi. Čia gali tapti mažu vaiku, afrikiete, kosmonaute arba bulve. Čia yra vieta, kurioje galima nevaržomai šokti, kvailioti, žaisti, truputį paverkti, kartais skrajoti, bet niekada nevėluoti. Svarbiausia – teatras man teikia ramybę“.

Alanas Mėžetis: „Kas man yra „Atžalynas“? O kas yra meilė? Viskas ir dar šiek tiek... Čia atgimsti iš naujo. Triskart...“

Severija Poškutė: „Man „Atžalynas“ – tai antri namai. Žmonės teatre atsiskleidžia – atsiskleidžiau ir aš. Tai ta vieta, į kurią visada norėsis grįžti. Teatras – stebuklas. Tik teatre jį gali atrasti...“.

Lina Liebutė: „Pravėrus „Atžalyno“ duris pakvimpa meile, žolelių arbata ir mandarinais, pasigirsta rokenrolo muzika, o akis džiugina begalinis nuoširdumas, atvirumas ir tikrumas ant scenos. „Atžalynas“ – tai vieta, kur visuomet gera sugrįžti, kur visuomet rasi glėbį, kurį gali apkabinti, kur kiekvieną dieną vyksta stebuklai“.

Eimantas Antulis: „Teatre gali išreikšti savo slapčiausias mintis bei jausmus, patirti kitokiomis spalvomis nudažytus gyvenimus, būti tuo, apie ką tik svajodavai ar tik ir gali svajoti. Man teatras yra gyvenimo šaltinis, iš kurio prisisėmus „vandens“, geriausias jausmas ir yra tuo „vandeniu“ pasidalyti su kitais. Grįžtu į teatrą todėl, nes man teatro reikia taip, kaip gėlei reikia saulės ir vandens. Teatras pakeitė mano gyvenimą, už tai esu be galo dėkingas“.

Teatro adresas: J. Pabrėžos g. 1, Kretinga, el. p. teatrasatzalynas@gmail.com

Kupiškio r. Skapiškio kultūros namų vaikų ir jaunimo teatro studija KU-KŪ

Vadovė Vita Vadoklytė

Teatro studija savo veiklos metus skaičiuoja nuo 1992 m. Tarptautinės teatro dienos, kai Vitos Vadoklytės vadovaujamas suaugusiųjų teatras „Stebulė“ „iškepė pyragą“ – vaikų teatrą. Studiją lanko 29 dalyvia nuo 5 iki 18 metų. „Kuo mažesnis vaikas, tuo lengviau rasti raktelį į jo vaizduotę, tuo jis laisvesnis, gyvybingesnis, nuoširdesnis. Studiją pradėję lankyti 6–7 m. vaikai lanko ją tol, kol baigia vidurinę mokyklą. Teatro nariai pripažįsta, kad teatras ugdo drąsą, pasitikėjimą savimi, įžvalgumą, savęs pažinimą, bendravimo įgūdžius, savarankiškumą, artistiškumą, kuris padeda sudėtingose, kebliose situacijose, komandiškumą, komunikabilumą, atsakingumą, kūrybišką požiūrį į aplinką, sugebėjimą reikšti mintis, visuomeniškumą, organizuotumą, lavina vaizduotę, plečia akiratį (ypač kaimo vaikui), skatina iniciatyvumą, ryžtingumą, domėjimąsi menu, padeda apsispręsti. Studijos dalyviai drauge su suaugusiaisiais vaidina spektakliuose, susiejančiuose skirtingas kartas, ir taip perima gerąją patirtį iš vyresniųjų, senolių, mokosi pagarbaus bendravimo, tradicijų, papročių. Teatras – dvasios atgaiva, bendravimo mokykla. Svarbu ugdyti sampratą, kad spektaklis – kūrinys, o jo kūrimas – ilgas ir sudėtingas procesas, tai režisieriaus ir aktorių darbas, reikalaujantis kūrybiškumo, kantrybės, susiklausymo ir profesinių žinių“, – pasakoja vadovė.

Studijoje gimė 15 spektaklių. Ryškiausi: „Nukas“ pagal V. Žilinskaitės pasaką, „Motina“ pagal H. K. Anderseną, A. Kairaitienės „Miela šventė“, V. Gaižausko „Koridoriaus vaikai“, R. Kaškausko „Apie burtininkus ir varles“, V. V. Landsbergio „Pelytės Zitos gyvenimas“, R. Skučaitės ,Mergytė ieško pasakos“ ir kt. Visi spektakliai vaidinti daugelyje teatro švenčių Lietuvoje ir užsienyje. „Ku-kū“ ne kartą tapo respublikinės vaikų ir jaunimo teatrų apžiūros šventės „Šimtakojis“ laureatu (2003, 2009, 2011, 2013 m.), dalyvavo Dainų šventėse (2003, 2009, 2014 m.), rengė vaikų ir jaunimo teatrų festivalius-kūrybines stovyklas „Pienių medus“. 2009 m. teatras ir V. Vadoklytė pripažinti *Geriausiu vaikų, jaunimo teatru ir vadovu* ir apdovanoti „Aukso paukšte“. 2014 m. šventėje „Tegyvuoja teatras“ nominuoti *Ryškiausiu vaikų teatrinės kultūros skleidėju*.

Vita Vadoklytė (g. 1968 m. Boniškio k. Kauno r.) 1990 m. baigė Lietuvos valstybinės konservatorijos Klaipėdos teatro meno fakultetą ir įgijo mėgėjų teatro režisierės specialybę. 2005–2007 m. Klaipėdos universitete studijavo dramos režisūros magistrantūrą, jai suteiktas teatro magistro kvalifikacinis laipsnis. Apdovanota Kupiškio rajono savivaldybės mero ženklu „Už nuopelnus“ (2009), Kupiškio rajono savivaldybės nominacija „Metų geriausieji“, sidabrinio dobilo statulėle „Už atsidavimą teatrui“ (2011), už kūrybinį prevencinį darbą – Lietuvos policijos generalinio komisaro ženklu „Už paramą policijai“ (2014).

Hobis: kelionės, akmenys, vaistažolių rinkimas, pienių vyno gaminimas.

Kredo: augti patiems ir auginti kitus.

*Aktorių mintys apie teatrą*

Olga Agafonova-Radavičienė: „Teatras visuomet buvo daugiau nei saviraiškos galimybė. Tai – šeima. Tai – mokykla. Tai – aistra. Man teatras gyvenime davė labai daug, ugdė kaip asmenybę, praplėtė akiratį. Esu labai laiminga, kad gyvenime teko dalyvauti teatro veikloje“.

Šiaulių rajono savivaldybės Kuršėnų kultūros centro vaikų ir jaunimo teatras IKARAS

Vadovai Leontina ir Petras Vaiskiai

Kuršėnai – puodžių sostinė. Nedidelį miestelį garsina ne vien puodžiai, bet ir teatras, kurį nuo 1985 m. „minko ir lipdo“, jam gyvybę įkvepia režisieriai Leontina ir Petras Vaiskiai. 1990 m. teatrui suteiktas „Ikaro“ vardas. Vadovų meilės, kantrybės, padrąsinančių žodžių užtenka kiekvienam ikariukui, o jų teatre susirinkę per 40 nuo 5 m. iki 18 m. Kartu iš peties dirbant ir kuriant, gimsta spektakliai, džiuginantys ne tik Lietuvos, bet ir užsienio žiūrovus. „Ikaro“ teatre sukurta per 50 spektaklių ir kompozicijų (10 spektaklių nufilmuota LRT, 4 – Šiaulių televizijoje), būta Lenkijoje, Vokietijoje, Prancūzijoje, Švedijoje, Danijoje, Kroatijoje, dalyvauta tradicinėse Lietuvos vaikų ir jaunimo teatrų šventėse.

Ryškiausi spektakliai ir kompozicijos: V. Palčinskaitės „Septynios snieguolės ir vienas nykštukas“, M. Martinaičio „Pelenų antelė“, „Sveika, Pepe!“ (pagal A. Lindgren „Pepė Ilgakojinė“), J. Glinskio „Muzikėlė“, S. Gedos „Ak, vija, pinavija“, „Snieguolė ir septyni nykštukai“ (P. Valskio inscenizacija pagal brolių Grimų pasakas), poetinė kompozicija „Abejoju ir klausiu“ pagal J. Nekrošiaus eiles, E. Gudelio „Žvaigždžių vaikas“, „Eglė“ pagal lietuvių liaudies pasaką „Eglė žalčių karalienė“, J. Glinskio „Kingas“, „Angelų pasaka“ pagal Vytauto V. Landsbergio „Angelų pasakos“, „Šlepetė pavojuje“ pagal V. Račicko knygą; sceninės kompozicijos: „Zigmas Gėlė – neišsiskleidęs poezijos žiedas“, „Lietuvių kalbą gelbėjo knygnešiai“, „Tekančio laiko įrašai“ pagal J. Griciaus ir V. Kirkučio kūrybą, „Laurynas Ivinskis – strazdas, giedantis tautos išminties himną“; šokio spektakliai „Kodėl?“ ir „Kai širdys plaka šokio ritmu...“.

„Ikaras“ ne kartą tapo Lietuvos vaikų ir jaunimo apžiūros šventės „Šimtakojis“ laureatu. 2001 m. teatras ir vadovai kaip *Geriausias vaikų ir jaunimo teatras ir vadovas* pelnė „Auko paukštę“. 2002 m., 2004 m. organizavo tarptautinę vaikų ir jaunimo teatrų kūrybinę stovyklą „Teatras su Ikaro sparnais“ Kuršėnuose. 2003 m. parengė projektą „Kultūra be sienų“. 2004– 2008 m. organizavo renginį vaikams ir jaunimui su negalia „Iš širdies į širdį“. 2005 m. parengė projektą „Knygos teatras“, organizavo kūrybinę vaikų ir jaunimo stovyklą „Svajok, kurk, tobulėk“ Palangoje ir Kuršėnuose. 2006 m. kartu su Palangos senosios gimnazijos teatrine grupe „Nieko“ rengė kūrybinę stovyklą „Teatro pėdos Palangos smėlyje“. Nuo 2008 m. šis projektas peraugo į tarptautinę kūrybinę stovyklą „Svajoti, kurti, tobulėti... kartu“. 2014 m. kartu su suaugusiųjų mėgėjų teatru „Mozaika“ Kuršėnų bendruomenei pristatė projektą „Kazimieros pasaulis, prasidėjęs mieste prie Ventos“, skirtą režisierės ir aktorės Kazimieros Kymantaitės 105-osioms gimimo metinėms paminėti. 1998 m. kolektyvas atstovavo Lietuvai V pasauliniame vaikų teatrų festivalyje „Mes ateitis“ Lingene (Vokietija), 2000 m. puikiai pasirodė „EXPO 2000“ parodoje Hanoveryje (Vokietija), 2001 m. dalyvavo tarptautinėje jaunimo teatrų stovykloje „Sudie, Babilone“ Blenhorste (Vokietija), 2007 m. – kūrybinėje stovykloje „Teatras – menų sintezė“ Punske (Lenkija). Nuo 2006 m. kas dveji metai dalyvauja kūrybinėje stovykloje „Teatras – draugystei“ Porte prie Sonos (Prancūzija). 2014 m. „ikariukai“ su spektakliuku „Vyšnių dienos“ dalyvavo Dainų šventės Teatro dienoje, šventėje „Tegyvuoja teatras“ nominuoti *Ryškiausiu vaikų teatrinės kultūros skleidėju.*

Leontina Valskienė (g. 1955 m. Komijos ATSR, Troicko-Pečiorsko sr.) ir Petras Valskys (g. 1953 m. Ignalinos r., Kalviškių k.) kartu 1983 m. baigė Lietuvos valstybinės konservatorijos Klaipėdos fakultetus ir įgijo kultūros – švietimo darbuotojo, saviveiklinio teatro kolektyvo režisieriaus specialybę.

Hobis: Leontinos – choreografija, dailė, Petro – keramika, medžio darbai, fotografija, kulinarija.

Kredo: kaip šauksi, taip atsilieps.

*Aktorių mintys apie teatrą*

Laimonas Kirkutis: „Teatre galėjau laisvai išsakyti savo mintis, niekas manęs nekritikavo... Teatras man buvo lyg antri namai“.

Jolita Glodenytė-Vaičiulienė: „Teatras uždega žmogaus širdyje fakelą, kurio jau niekas nebeužgesina, įkvepia tikėjimo gėriu muziką“.

Aidas Ligutis:.„Ikaras“ – tai viskas, kas man buvo geriausia vaikystėje“.

Austėja Urbaitytė: „Ikaras“ mane įkvepia mylėti darbą“.

 Kotryna Ponomariova: „Teatras „Ikaras“ man yra įkvėpimo šaltinis, noras tobulėti, daryti kitiems gera...“

Aidas Gustys: „Teatras „Ikaras“ – linksma pasaka“.

Fausta Jagminaitė: „Ikaras“ yra pati įdomiausia, pati geriausia mokykla...“

Eglė Poškutė: „Teatras „Ikaras“ – tai draugai, linksmybės, sunkus darbas, noras išmokti šokti, improvizuoti, vesti renginius... Tai puikus laiko praleidimas tiems, kurie yra pasiryžę sąžiningai dirbti“.

Teatro adresas: Ventos g. 4, Kuršėnai, Šiaulių r., el. p. teatras.ikarasgmail.com

Eglė Pakalnytė: „Teatras man yra saviraiškos, gerų emocijų, džiaugsmo, bendravimo ir bendradarbiavimo vieta. Nepakartojamas jausmas lipti ant scenos ir atsiduoti vaidmeniui. Be teatro veiklos sunkiai įsivaizduoju savo gyvenimą, nes jį lankyti pradėjau nuo šešerių metų, tad teatras mano gyvenime buvo svarbiausiais asmenybės formavimosi periodais. Teatras mane labai daug ko išmokė, ugdė mano atsakomybės jausmą, formavo gilesnį supratimą apie supantį pasaulį ir leido geriau pažinti save“.

Emilija Beleckaitė: „Tik pradėjus lankyti teatrinius užsiėmimus būčiau sakiusi, jog teatras – tik smagus būdas praleisti laiką, bet dabar tai tapo pomėgiu, galimybe praplėsti akiratį, išreikšti save, mokytis iš kitų ir mokyti kitus.“

Simona Krasauskaitė-Bulovienė: „Teatras lyg antri namai... Čia patirdavau daug malonių įspūdžių, susirasdavau naujų draugų, gaudavau daug veiklos, patirties, mes būdavom lyg didelė šeima... Visada teatre jausdavausi saugi ir mylima“.

Orinta Aleknaitė: „Teatras man yra vieta, kurioje galiu išreikšti save. Aš dalyvauju jo veikloje, nes man patinka vaidinti ir bendrauti, dalyvauti įvairiuose renginiuose. Myliu teatrą“.

Benas Bačanskas: „Teatras man – mano mama, o mama – teatro režisierė. Mamai sunku be manęs, o man sunku be jos“.

Živilė Kaušakytė: „Teatras man – galimybė, kurios nevalia pražiopsoti... Teatro veikloje dalyvavau, nes tai buvo geriausias būdas išbandyti save, nugalėti pirmąją scenos baimę, įrodyti, kad sugebu daryti dalykus, kurių iki tol nebandžiau, būti su draugais ir turiningai leisti laiką, keliauti ir pažinti kitus miestus, šalis, kultūras bei susipažinti ir bendrauti su naujais žmonėmis“.

Teatro adresas: Varpo a. 4, Skapiškis, Kupiškio r., el. p. vadvita@yahoo.com

Marijampolės vaikų ir jaunimo dramos studija GAJA

Vadovė Vita Gvazdaitienė

Studija įkurta 1995 m. Ją lanko 20–30 mergaičių ir berniukų, kurių amžius nuo 7 iki 20 metų. Per daugiau nei 20 studijos gyvavimo metų sukurta 20 spektaklių. Ryškiausi: A. Gudelio „Kur iškeliavo milžinai“, L. Tolstojaus „Buratino nuotykiai“, „Žmonės ir sapnai“, „Tai aš ėjau, tai tu ėjai...“ , „Labas, čia mes – vaikai!“, „Piemenukų išdaigos“ pagal lietuvių liaudies tautosaką, D. Čepauskaitės „Bulvinė pasaka“, V. Duobos „Priimk mane, pasauli“, L. Klemkaitės „Žaidimas be taisyklių“, V. Palčinskaitės „Aš vejuosi vasarą“, „Aš esu stebuklas“ pagal K. Sajos „Ubagų sala“ ir kt. Studijos vadovė sako: „Gaja – Žemės deivė. Ji globoja viską, kas auga ir veši joje. Žmonės – Žemės vaikai. Jie negalėtų gyventi be medžių, dangaus, saulės... Teatras – sielovados menas. Jo misija – kelti žmogaus dvasią. O negabių, netalentingų žmonių nėra, kiekvienas – savitas, neatskleistas pasaulis. Pagrindinis veiklos tikslas – teatrinėmis priemonėmis padėti jauniems žmonėms atsiskleisti, išlaisvėti, tobulėti dvasiškai, padėti jiems užsiauginti viltį ir tikėjimą gyvenimu. Teatras – vieta, kur žmogus gali išgirsti pritarimą, paskatinimą geriems poelgiams, geriems darbams, geroms ir tyroms mintims. Teatras visada turi sakyti „Gyvenimui TAIP!“.

1995–2000 m. studija dalyvavo tarptautiniame mažojo teatro festivalyje „Auksinis obuolys“ Marijampolėje, 1998 m. – tarptautiniame folkloro festivalyje „Tai žiba žiburužiai“ Marijampolėje ir tarptautiniame vaikų folkloro festivalyje „Martynas“ Visagine, 2001 m. – Lietuvos vaikų ir jaunimo teatrų apžiūroje-šventėje „Šimtakojis“, tarptautiniame folkloro festivalyje „Šešupės malūnai“ Šakiuose, 2003 m. – pasaulio lietuvių dainų šventėje „Mes“.

Vita Gvazdaitienė (g. 1965 m. Santakos k., Kalvarijos sav.) 2006 m. baigė Marijampolės kolegijos kultūrinės veiklos vadybos studijas ir įgijo teatrinės veiklos organizatoriaus specialybę.

Hobis: etnokultūra, gamta.

Kredo: gyvenimas – stebuklas, nepramiegokim jo!

*Aktorių mintys apie teatrą*

Saulė Jakevičiūtė: „Man teatras – tai galimybė prabilti žmogui jam suprantama kalba. Teatras suteikia galimybę kurti ir atrasti vis iš naujo... Teatras padeda augti auginant kitus... Tik iš pirmo žvilgsnio teatras skirstomas į aktorius ir žiūrovus, iš tiesų mes visi kartu kuriame teatrą“.

Justė Jakimavičiūtė: „Teatras man – žaidimas, ieškojimas ir atradimas, scenos jaudulys ir džiaugsmas, meilė kūrybai“.

Gabrielė Penčylaitė: „Jausmas, virpuliukas pėdų galuose, jaudulys, sielos džiugesys, ryžtas, nuotaika akyse, šėlsmas, lakstantis many vijurkas, šiluma, žiūrovo ūžesio banga, šypsena, pasigėrėjimo apipilta...“.

Tauras Junevičius: „Vaidinti norėjau, noriu ir norėsiu dėl laisvės scenoje, kai gali daryti, ką nori (kūrybine prasme), ir būti, kuo nori, kentėti, mylėti ir džiaugtis... Teatras yra vieta, kuri suteikia galimybę „apsivalyti“ ir aktoriui, ir žiūrovui“.

Teatro adresas: Gėlių g. 11, Liudvinavas, Marijampolės sav., el. p. vita.gaja@gmail.com

Molėtų kultūros centro jaunimo teatro studija REMARKA

Vadovė Jolanta Zalalienė

Teatro studija „Remarka“ savo kūrybinę istoriją pradėjo rašyti nuo 2012 metų. Pirmąją trupę sudarė 10 narių, kuriuos suvienijo meilė teatrui. Su spektakliu „Siena“ pagal Justino Marcinkevičiaus miesto poemą „Siena“ 2013 m. jie debiutavo Lietuvos vaikų ir jaunimo teatrų apžiūroje-šventėje „Šimtakojis“ ir... tapo laureatais. „Remarka“ atvėrė duris žiūrovams ir pradėjo keliones po Lietuvą. 2013 m. dalyvavo respublikiniame vaikų ir jaunimo teatrų festivalyje „Vivo Avanscena“ Kaune (VDU vaidybos pirmo kurso studentai jų spektaklį „Siena“ išrinko geriausiu), tarptautinėje meno terapijos kūrybinėje stovykloje-festivalyje „Troškimai“ Troškūnuose, Anykščių r., 2014 m. – respublikinėje vaikų ir jaunimo teatrų šventėje „Nenuoramos“ Ukmergėje, tarptautiniame vaikų ir jaunimo teatrų festivalyje-kūrybinėje laboratorijoje „Mažoji Melpomenė“ Plungėje (2014, 2016 m.).

Studijoje pastatyti keturi spektakliai: „Sudie, dauba“ pagal K. Sergijenko ir L. A. Čiutko pjesę, „Siena“ pagal J. Marcinkevičiaus poemą „Siena“, „Nematomo žirgo istorija“ pagal G. Dabrišiaus poemą „Žirgo poema“, „Sakmė apie kumeliuką’ pagal V. Palčinskaitę.

Šiuo metu „Remarką“ lanko 22 dalyviai nuo 15 iki 19 metų. „Dar studijų metais patikėjau ir įtikėjau, kad teatras – tai šventovė. Dirbk šventai arba nešdinkis lauk. Scena – tai vieta, į kurią lipti gali tik „nusimovęs batus“. Taip ir žaidžiam, ir tikim visi, kurie ateina į studiją. Visi laikomės šių principų: 1. Palik rūpesčius kaip purvinus batus už durų 2. Nevaidink draugo sąskaita. 3. Mažų vaidmenų nėra, yra tik maži aktoriai. Mano pagrindinis tikslas – ugdyti teatru. Esu įsitikinusi, kad patikėjus teatro magija, mes dar galim pakeisti pasaulį“, – pasakoja vadovė.

Jolanta Zalalienė (g. 1968 m. Molėtuose) 1990 m. baigė Valstybinės konservatorijos Klaipėdos fakultetus ir įgijo saviveiklinio teatro režisierės specialybę.

Kredo: plaukia jūroj lagaminas, o jame dramblys, jeigu netiki – išeik.

*Aktorių mintys apie teatrą*

Akvilė Stančikaitė: „Man teatras – tai ieškojimai ir atradimai, nuostaba, ilgesys, džiaugsmas, augimas. Jau žinau, kad teatras niekada nebus toks pat – jis nuolat kintantis, nuolat bėgantis. Jį reikia prisijaukinti, kad galėtum bėgti kartu. „Remarka“ – tie žmonės, su kuriais bėgau ne vienus metus. Tai šeima, kuri padėjo pažinti ne tik kitus, bet ir save, patikėti lagamine plaukiančiu drambliu. Šio teatro darbus lydi tikėjimas ir pasitikėjimas, pagarba tiek scenai, tiek draugui, kolegai, žiūrovui. Kūrybinis procesas, kaip mokymasis klausytis ir išgirsti, idėjos gimimas, jos užauginimas, čia kompensuoja visas baimes ar jaudulį prieš pasirodymus. „Siena“ – geriausias pavyzdys, kaip kiekvienas jaukinomės kūrinį, auginome savyje tikėjimą darbu, kartu ir patys augdami dvasiškai. Ir dabar, praėjus nemažai laiko, kažkur viduje dar spurda gyva „Sienos“ idėja, kutena paširdžius ir džiugina. Turbūt kartą pabuvęs „remarkiečiu“, visada nešiosies tą vardą ir jausmą. Stebins net mažiausi dalykai, kuriuose įžvelgsi didelį džiaugsmą“.

Tomas Kildišius: „Pats teatras man yra žmogaus kūrybinės laisvės simbolis – būdamas teatre tiek kaip aktorius, tiek kaip žiūrovas, jaučiu poreikį medžiagą perteikti savaip, interpretuoti ir sieti su savo patirtimi. Būtent teatras „Remarka“ man – mokykla, kurioje išmokau būti savimi, be išlygų mylėti sceną. „Remarkoje“ susiformavo tiek mano teatro žinių pagrindai, tiek mano vertybės ir idealai, tiek mano draugų ratas. Kodėl dalyvauju jo veikloje? Nes teatras – mano gyvenimas. Ir nors aš to nežinojau eidamas į pirmą „Remarkos“ repeticiją, bet, kaip sako, teatras pats pasikviečia žmogų – ta trauka jau numatyta net tau prieš pirmąkart įžengiant į repeticijų salę“.

Silvija Vidžiūnaitė: „Man teatras tai lyg išsivadavimas, pailsėjimas ar pabėgimas nuo realybės, rūpesčių ar rutinos, tai lyg visai kitas pasaulis. Ir nebūtinai reikia dalyvauti jame, užtenka tik stebėti, kad įjungtum savo vaizduotę ir atsiribotum nuo išorės. Teatro studija „Remarka“ – tai ne tik studija. Tai šeima. Atėjus čia visi rūpesčiai kaip purvini batai savaime pasilieka už durų. Be galo gera ateiti į erdvę, kur gali būti tikruoju savimi, neprivalai galvoti, ką sakai, kaip elgiesi ar kaip atrodai, nes visi čia ateina vardan vieno tikslo – teatro“.

Gabrielė Žundaitė: „Teatras man tai ne vien vieta, kurioje yra vaidinama, tai – mano gyvenimo būdas. Neįsivaizduoju savęs be teatro. Teatre aš pailsiu, nusiraminu, pasipildau įkvėpimo ir jame gyvenu. Kodėl tuo užsiimu? Man patinka įsikūnyti į personažus, mėgstu gilintis, kodėl jie yra geri ar blogi. Tai ne hobis, tai ne darbas, tai ne laisvalaikio praleidimas, tai – gyvenimas“.

Orinta Klimaitė: „Teatras tai vieta, kur pildosi svajonės, kur galiu būti tuo, kuo galbūt nebūnu realiame gyvenime, gauti tai, apie ką svajoja kiekvienas – draugus, suprantančius ir priimančius tave tokį, koks esi. „Remarka“ mane išmokė mylėti meną savyje, o ne save mene“.

Teatro adresas: Inturkės g. 4, Molėtai, el. p. jolantazalale@gmail.com

Panevėžio rajono Paįstrio kultūros centro vaikų ir jaunimo teatras SKRUZDĖLĖ

Vadovė Daiva Kiršgalvienė

Teatras įkurtas 1994 m. Jį lanko 20 dalyvių nuo 12 iki 19 metų amžiaus. Pirmame režisierės Daivos Kiršgalvienės spektaklyje Juozo Erlicko „Kolumbo gimtadienis“ vaidinę Juozo Zikaro vidurinės mokyklos mokiniai šiandien su nostalgija pamena sukurtus personažus, pasakoja savo vaikams, kaip jie būdami mokiniai lankė dramos būrelį... Ilgainiui repertuarą papildė spektakliai: Sigito Gedos „Ką senelis darys, viskas bus gerai“, Justino Marcinkevičiaus „Grybų karas“, Broniaus Radzevičiaus „Skruzdėlė atsiskyrėlė“, „Trys mažytės voverytės“, Charleso Perrault „Pelenė“. Teatras augo kartu su vaikais. Tapo tradicija kasmet metų pabaigoje žiūrovus pakviesti į premjerą, pastatyti po 1–2 spektaklius, dalyvauti teatralizuotuose renginiuose, šventėse, kurti literatūrines kompozicijas.

2001 m. po spektaklio Jūratės Januškevičiūtės „Paršiukas Ikaras“ teatrui suteiktas pavadinimas „Skruzdėlė“. 2003–2007 m. kolektyvas mažai keitėsi. Žiūrovams pristatyti režisierės D. Kiršgalvienės spektakliai: Alano Aleksanderio Milno „Mikė Pūkuotukas“, Nijolės Kepenienės „Uvertiūra penkiems sidabro šaukšteliams“, Eleonoros Matulaitės „Nepaprastas gimtadienis“, Renatos Šerelytės „Stoglangis“, Eglės Aleknaitės „Žiebtuvėlis“. Vienu metu kultūros centre buvo dvi teatro trupės – vaikų ir jaunimo. Žiūrovai gerai prisimena režisierės Danutės Aleksiūnienės pastatytus spektaklius: Vytauto Gaižausko „Koridoriaus vaikai“, Dalios Kuoraitės „Plaštakės“, pagal latvių noveles „Per tą kvaišą Paulinę“. Lauros Jackevičiūtės spektaklius mažiesiems: Eduardo Mieželaičio „Zuikis Puikis“ ir Nijolės Indriūnaitės „Baltos pasakos“. Į teatrą vaikai ateina šeimomis. Jei lanko sesė, ateina ir brolis, ir atvirkščiai.

2010 m. susiformavo darnus, kūrybingas kolektyvas. Sukurit spektakliai: Jūratės Januškevičiūtės „Žirafa su kojinėmis“, Gilvilės Antonovaitės, Agnos Katkauskaitės „Vėjyje, bet vėjuota ir taip“, pagal Juozą Grušą „Meilė džiazas ir velnias“, 2013 m. Regimanto Kaškausko „Papereckiai sportuoja“.

„Skruzdėlė“ dalyvavo Lietuvos vaikų ir jaunimo teatrų apžiūrose šventėse „Šimtakojis“ (2013 m. diplomantai), regiono projektuose, festivaliuose „Troškimai“ (Troškūnuose), „Nenuoramos“ (Ukmergėje) ir kt. Spektaklius kolektyvas rodo daug kartų. 2014 m. teatras sėkmingai pasirodė Lietuvos dainų šventės „Čia – mano namai“ Teatro dienos „Dyvų dyvai“ renginiuose. Naujausi pastatymai: literatūrinė kompozicija „Čiuožykloje, arba šventinio vakaro laukimas“ ir Justinos Katkevičiūtės „Marionetės“.

Daiva Kiršgalvienė (g. 1968 m. Bernatonių k. Panevėžio r.) 2010 m. baigė Klaipėdos universitetą. Suteiktas teatro bakalauro kvalifikacinis laipsnis ir režisieriaus profesinė kvalifikacija.

Hobis: renginių organizavimas, vedimas.

Kredo: gyvenk ir mokykis.

*Aktorių mintys apie teatrą*

Deimantė Mikitavičiūtė: „Dalyvauju teatro veikloje, nes tai yra saviraiškos forma, kuri ugdo drąsos jausmą, padeda nugalėti jaudulį tam tikrais gyvenimo momentais, lengviau kalbėti viešai, o tai gyvenime labai praverčia. Teatras man yra laisvalaikis, spektaklių žiūrėjimas, vadinamas kultūrinimasis ir taip pat veikla, kuria džiaugiuosi“.

Samanta Šaltenytė: „Teatras – tai vieta, kurioje galiu atskleisti save. Čia įdomu, galima labiau susibendrauti su kitais“.

Renata Tamašauskaitė: „Prieš kelerius metus atėjusi į dramos teatrą nesitikėjau kažko gauti, nesitikėjau, kad man tai duos naudos. Draugių pastūmėta nusprendžiau pabandyti, manydama, kad tai šioks toks laiko praleidimas. Šiandien galiu drąsiai sakyti, kad prieštarauju savo pastariesiems žodžiams, nes teatras į mano gyvenimą atnešė labai daug. Teatras man – savęs ugdymas, gebėjimas į viską pažvelgti kitaip, tai mokymasis nebijoti atskleisti, parodyti save, pamatyti kito gabumus ir pasisemti patirties. Šiais laikais daug skubame, lekiame, skundžiamės, kad nerandame laiko, tačiau norint galime daug, tad džiaugiuosi, kad randu laiko įsitraukti į šią veiklą ir kaskart gauti vis daugiau“.

Teatro adresas: Jaunystės g. 1, Paįstrys, Panevėžio r. el. p. paistriokc@gmail.com

Pasvalio kultūros centro vaikų ir jaunimo dramos studija Vadovė Asta Liukpetrienė

Studija įkurta 1997 m. Jai priklauso apie 30 dalyvių nuo 7 iki 18 metų amžiaus. Sukurta 18 spektaklių. Ryškiausi – „Sniego karalienė" pagal H. K. Anderseno „Sniego karalienę“, autoriniai spektakliai „Užburtoji Ela“, „Brangioji Ana“, „Miesto istorijos“, „Kitoj pusėj lysvės“ pagal D. Rodario „Čipolino nuotykiai“, „Tikra – netikra pasaka“ pagal H. K. Anderseno „Kiauliaganį“, „Keista šalis“ pagal A. Liobytės „Kuršiuką“, „Labiausiai už viską pasaulyje“ pagal R. Bacho „Džonataną Livingstoną Žuvėdrą“ ir kt.

Studija aktyviai dalyvauja įvairiuose miesto ir rajono renginiuose, šventėse, projektuose. Kolektyvo iniciatyva jau 17 metų Pasvalyje rengiama teatro ir alternatyvios mados šventė „Išprotėjęs ruduo“, sutraukianti dalyvių ne tik iš Lietuvos miestų, bet ir iš užsienio. Pasvaliečiai dalyvauja Lietuvos vaikų ir jaunimo teatrų apžiūroje-šventėje „Šimtakojis“ (2007 m., 2011 m. yra tapę laureatais), Lietuvos mėgėjų teatro šventėje „Tegyvuoja teatras“, tarptautiniuose teatro festivaliuose „Teatro naktis“, „Interrampa“, „Rigas svetki“, „Nenuoramos“, „Vaivorykštė“. 2009 m. dalyvavo Lietuvos tūkstantmečio dainų šventėje – jungtiniame mėgėjų teatrų spektaklyje „Amerika pirtyje“, 2014 m. dainų šventės Teatro dienoje – spektaklyje „Dyvų dyvai“.

„Vaikų darbą teatre vertinu kaip įdomų žaidimą. Kai matau, kad vaikams žaisti nebeįdomu, suprantu, kad dirbu neteisingai ir keičiu žaidimo taisykles. Kartais baisu dalyvauti konkursuose. Ar teatre galima sudėti taškus ir paskelbti, kas yra geriausias? Lengva paskelbti nugalėtoją sportinėse varžybse, bet teatre... Vieniems patinka tortas naminis ir medaus, o kitiems gurmaniškas su maskarpone... O ir tai, kad svarbu dalyvauti, o ne laimėti, čia nepadeda. Pralaimėjimo kartėlis toks skaudus, kad gali sugriauti vaiko širdelėje pasitikėjimą savo kūrybinėmis galiomis. Manau, kad vaikų teatre svarbiausia skatinti vaiko kūrybinį procesą, o ne demonstruoti rezultatą. O ir įdomiausia pati veikla, darbas, teatro žaidimas. Labai dažnai net neišsikeliu galutinio tikslo – šiais metais pastatyti tokį ar tokį spektaklį. Spektaklis ateina pats. Kai pamatau vaikus, pradedu su jais būti. Mes patenkinti ir laimingi, nes žaidžiame teatrą ir mūsų akys žiba...“ – sako studijos įkūrėja ir vadovė Asta Liukpetrienė.

Asta Liukpetrienė (g. 1972 m. Pasvalyje) 1993 m. baigė Vilniaus aukštesniąją kultūros mokyklą, įgijo teatrinio kolektyvo vadovo specialybę, 1996 m. baigė Vilniaus aukštesniąją pedagogikos mokyklą, 1999 m. – Šiaulių universitetą ir įgijo pradinių klasių mokytojos specialybę.

Hobis: skaityti knygas, keliauti, slidinėti.

Kredo: žinau, kad nieko nežinau (Sokratas).

*Aktorių mintys apie teatrą*

Eglė Giniotytė: „Teatras man yra neatsiejama gyvenimo dalis. Su juo aš užaugau. Man tei reiškia labai daug. Tikrai nė už jokius pinigus nekeisčiau teatro“.

Benas Jackūnas: „Aš noriu užaugęs būti aktoriumi. Jeigu nebūtų teatro, žūtų visos mano svajonės, nes teatras lyg oras. Bej o aš neišgyvenčiau...“.

Julija Rastauskaitė: „Iš visų meno šakų teatras visuomet mane traukė labiausiai. Juk, ko gero, niekas labiau nepadeda nors trumpam atitrūkti nuo kasdienių darbų, rūpesčių, problemų nei įsikūnijimas į kitą asmenybę, į kurią gali įdėti mažesnę ar didesnę dalį savęs ir, žinoma, pasidalyti tuo su kitais. Tikiu ir tikiuosi, kad teatras visuomet bus neatsiejama mano gyvenimo kelio dalis“.

Teatro adresas: Vytauto Didžiojo a. 3, Pasvalys, el. p. astaliukpetriene@gmail.com

Plungės rajono kultūros centro vaikų ir jaunimo teatras SAULA

Vadovai Sigita ir Romas Matuliai

Teatras susikūrė 1992 m. „Saula“ vienija vaikų (6–14 m.) ir jaunimo (15–18 m.) grupes (iš viso 83 dalyviai). Sukurti 35 spektakliai. Svarbiausi: spektakliai lietuvių liaudies pasakų, padavimų ir pasakėčių motyvais „Jaujų pasakos“, „Motinos širdis“, „Stebuklingas lamzdelis“, „Padavimai“, „Velnių monai“, Charleso Perrault „Pelenė“, „Batuotas katinas“, Hanso Christiano Anderseno „Sniego karalienė“, Martyno Vainilaičio „Bruknelė“, Mažos Giraitės „Saula“, Juozo Grušo „Meilė, džiazas ir velnias“, Williamo Mastrosimone‘o „Pykšt pokšt tu negyvas“ ir kt.

Teatro vadovai kasmet organizuoja regioninę vaikų teatrų šventę „Vaikiškas teatro pavasaris“, kas dveji metai – tarptautinį vaikų ir jaunimo teatrų festivalį-laboratoriją „Mažoji Melpomenė“, įvairius kultūrinės edukacijos, meninio ugdymo projektus: „Atviras teatras 24: vėjų vaikai“, „Teatr Artas“, „Mes esam vienodi – mes norime būti kartu“ ir kt. Plungiškiai – daugkartiniai Lietuvos vaikų ir jaunimo teatrų apžiūros-šventės „Šimtakojis“ laureatai, ne kartą dalyvavo tarptautiniuose festivaliuose Latvijoje, Rusijoje, Čekijoje, Belgijoje, Baltarusijoje. 2005 m. „Saula“ pelnė „Aukso paukštę“ kaip *Geriausias vaikų, jaunimo teatras ir vadovas*. 2008 m. teatras sėkmingai atstovavo Lietuvai pasauliniame vaikų teatrų festivalyje „Vaikai vaidina vaikams“ Maskvoje (Rusija), 2010 m., 2014 m. – pasauliniuose vaikų teatrų forumuose „Sukurk svajonę“ ir „Pasaulio spalvos“ Lingene (Vokietija).

„Saula“ aktyviai dalyvauja Lietuvos teatrų festivaliuose: „Bendraamžių scena“ Joniškyje, „Bildučiai“ Ignalinoje, „Nenuoramos“ Ukmergėje, „Baltoji Varnelė“ Šiauliuose, „Atžalyno scena“ Kretingoje, „Vaivorykštė“ Jurbarke, „Kauno rampa“ Kaune, „Ledinė zylutė“, „Teatro uostas“, „Pėdos smėlyje“ Klaipėdoje ir kt. 2014 m. teatras dalyvavo tarptautiniame festivalyje Suomijoje, puikiai pasirodė Dainų šventės Teatro dienoje, šventėje „Tegyvuoja teatras“ buvo nominuotas kaip *Ryškiausias vaikų teatrinės kultūros skleidėjas*.

„Saula“ – Lietuvos mėgėjų teatro sąjungos narys.

Sigita Matulienė (g. 1968 m. Plungės r. Medingėnų k.) 2009 m. baigė Klaipėdos universiteto Menų fakulteto Teatro katedros magistro studijas ir įgijo teatro magistro kvalifikacinį laipsnį.

Romas Matulis (g.1965 m. Šakių r. Plokščių k.) 2005 m. baigė Vilniaus pedagoginį universitetą ir įgijo Socialinio darbo kultūros institucijų vadybos magistro kvalifikacinį laipsnį.

Vadovai siekia kurti savitą teatrą, kuriame būti gera. Teatro meną jie naudoja kaip ugdymo priemonę. Jų tikslas – padėti vaikams viską atrasti patiems, paskatinti jaunus žmones norėti ir gebėti „užsiauginti sparnus“, nebijoti būti truputį kitokiam.

Hobis: teatras, kinas, literatūra, kelionės.

Kredo: nė vienas iš mūsų negimė su kupra ir tik nuo mūsų pačių priklauso, auginsime sau kupras ar didelius, baltus sparnus.

*Aktorių mintys apie teatrą*

Laurynas Luote: „Man teatras – antrieji namai, laisvalaikio praleidimo būdas, o gal ir mano likimas. Teatras man padeda pamiršti mokyklinius rūpesčius. Teatras – tai dalis manęs, čia aš galiu išreikšti save, be teatro savęs neįsivaizduoju“.

Mantas Varslauskis: „Visų pirma – bendravimas. Antra – sielos atgaiva. Trečia – svajonių išsipildymas, vaizduotės išlaisvinimas. Taip pat – džiaugsmas ir liūdesys. Teatre aš atrandu tikrąjį save. Teatre aš išmokstu bendrauti. Teatre mes mokomės iš klaidų. Teatre mes užaugame...“.

Emilija Bertašiūtė: „Teatras – tai nuostabūs spektakliai, smagios užduotys ir žaidimai. Aš myliu teatrą. Teatre „Saula“ yra draugų, kuriems taip pat patinka teatras. (...) Jeigu kursi savo vaidmenį su meile, žmonės džiaugsis ir bus geresni. Jeigu žmonės bus geresni, tai ir pasaulis bus gražesnis, spalvingesnis ir ryškesnis...“

Džiugas Untulis: „Teatras – tai vieta, kur smagu leisti laiką, susipažinti su kitais teatrais. Teatre niekada nebūna nuobodu. Čia gali sužinoti negirdėtų legendų ir įdomių istorijų. Teatre gali save išreikšti“.

Teatro adresas: Senamiesčio a. 3, LT 90162 Plungė, el. p.: romas.matulis@gmail.com, s.matuliene@gmail.com

Raseinių meno mokyklos mokomasis teatras SVAJOKLIS

Vadovės Albina Damašauskienė, Akvilė Damašauskaitė

Teatrą 1995 m. įkūrė režisierė Albina Damašauskienė, nors teatrinę veiklą su vaikais ir jaunimu Raseiniuose pradėjo dar 1983 m. Mokomąjį teatrą kasmet lanko 30–35 moklsleiviai – 7–13 metų vaikų grupė ir 14–19 metų jaunimo grupė. Sukurti 25 spektakliai. Ryškiausi: M. Meterlinko „Sužadėtuvės“, „Pranešimas apie kelią“ pagal D. Kerouacą, U. Plancendrofą, „Auksinė žuvelė“ (rusų pasakos motyvais), „Kolosališka apgaulė“ pagal S. Pop romaną „Serenada trimitui“, Maironio „Jūratė ir Kąstytis“, „Kur tu, Kukuti?“ pagal M. Martinaičio kūrybą, „Kova“ pagal R. Bacho alegorinę apysaką „Džonatanas Livingstonas Žuvėdra“ ir kt.

Kolektyvas turi partnerių Lenkijoje, Italijoje, Latvijoje, Estijoje, Rumunijoje, Turkijoje, Slovėnijoje, Austrijoje, dalyvavo teatro laboratorijose Švedijoje, Vokietijoje, Lenkijoje, Airijoje, bendradarbiauja su Cosenzos miesto (Italija) „Teatro dell Aųuario“, Lenkijos Liubartovo miesto jaunimo klubo MDK teatru. Nuo 2005 m. kasmet dalyvavo ES programose „Veiklus jaunimas“, nuo 2014 m. – ES programoje „Erasmus+“.

Nuo 1995 m. iki 2010 m. teatras rengė tradicinį respublikinį vaikų ir jaunimo teatrų festivalį „Svajoklio dienos“, vėliau savo veiklą nukreipė į teatrą, kaip socialinį reiškinį, gebėjimų ugdymo ir kompetencijų kalvę, stiprindamas teatro edukacinį poveikį vaikams ir jaunimui. Kasmet vietiniam jaunimui teatras rengia savaitines teatro laboratorijas, per kurias, taikant teatro metodus, jauni žmonės įgyja bendrųjų kompetencijų, mokosi tarpkultūrinio pažinimo, įgyja žinių apie teatro meną, išbando savo jėgas vaidyboje. Kai kurie jaunuoliai vėliau sėkmingai toliau save realizuoja „Svajoklio“ veikloje. Nemažai teatro ugdytinių pasirenka teatrinio meno studijas kolegijose, universitetuose, vaidina mėgėjų teatruose. Kasmet Raseiniuose teatras organizuoja teatro šventę „Artistų klubas“, kalėdinius renginius, atviras teatro pamokas.

2011 m. „Svajokliui“ suteikta meninio pajėgumo I kategorija, 2013 m. teatras pelnė Raseinių savivaldybės „Auksinio lūšiuko“ apdovanojimą „Už Raseinių krašto garsinimą meno srityje“, 2011 m., 2013 m., 2015 m. pelnyti Lietuvos vaikų ir jaunimo teatrų apžiūros-šventės „Šimtakojis“ diplomai ir laureatų statulėlės. 2014 m. kolektyvas dalyvavo Dainų šventės „Čia – mano namai“ Teatro dienoje „Dyvų dyvai“, respublikinėje šventėje „Tegyvuoja teatras“ nominuotas kaip *Ryškiausias jaunimo teatrinės kultūros skleidėjas*. Teatras yra Lietuvos mėgėjų teatro sąjungos narys.

Albina Damašauskienė (g. 1960 Raseinių r., Rainiškių k.) 1982 m. baigė Valstybinės konservatorijos Klaipėdos fakultetus ir įgijo režisierės specialybę. 2008 m. baigė Vilniaus pedagoginį universitetą, įgijo edukologijos magistro laipsnį. 1997 m. suteikta teatrinio meno mokytojos ekspertės kvalifikacinė kategorija.

Vadovė siekia suteikti auklėtiniams teatrinio meno kompetencijų, ugdyti žmogiškąsias vertybes, skatinti kūrybiškumą, pilietiškumą, savarankiškumą, bendravimo gebėjimus, pasitikėjimą savimi, drąsą, toleranciją.

Hobis: teatras, gamta, gyvūnai, literatūra, muzika, kelionės.

Kredo: auk ir augink!

Akvilė Damašauskaitė (g. 1991 Raseiniuose) 2014 m. baigė Lietuvos edukologijos universitetą ir įgijo teatro ir kino pedagogikos bakalauro laipsnį, mokytojos kvalifikaciją. Aktorinio meistriškumo mokėsi Stambulo *Aydin* universitete. „Svajoklio“ teatre dirba nuo 2013 m. Jos savarankiškas debiutinis jaunimo spektaklis – „Kova“ pagal Richardo Bacho alegorinę apysaką „Džonatanas Livingstonas Žuvėdra“ – tapo 2015 m. Lietuvos vaikų ir jaunimo teatrų apžiūros-šventės „Šimtakojis“ laureatu.

Hobis: teatras, vitražų piešimas, gamta, stalo žaidimai, filmai ir knygos.

Kredo: užsivėrus durims, atsiveria langas!

Teatro adresas: Vytauto Didžiojo g. 15, Raseiniai, el. p. svajoklioprojektai@gmail.com

Šakių VARPO dramos studija

Vadovė Vilija Meškaitienė

Dramos studija įkurta 1990 m. Šiuo metu ją lanko 60 Šakių „Varpo“ mokyklos ir „Žiburio“ gimnazijos moksleivių. Studijoje gimė 23 spektakliai, 17 poetinių kompozicijų. Ryškiausi: K. Binkio „Atžalynas“, Žemaitės „Trys mylimos“, L. S. Černiauskaitės „Išlaisvinkit auksinį kumeliuką“, Plauto „I Menecmi“ („Dvyniai“), A. Kurieniaus „Moderatoriai“ ir kt.

„Pirmasis rimtas studijos pripažinimas ir įvertinimas atėjo su R. Bacho „Džonatanu Livingstonu Žuvėdra“. Su šiuo spektakliu tapome 1997 m. Lietuvos mokyklų teatro šventės laureatais ir pasirodėme Vilniaus jaunimo teatre. Tais pačiais metais poetinė kompozicija „Iš ilgesio visa tai“ pagal S. Pamiškio eiles Lietuvos mokinių meninio skaitymo konkurse laimėjo I laipsnio diplomą. Nuo 2001 m. dramos studija dalyvauja visose Lietuvos vaikų ir jaunimo teatrų apžiūrose-šventėse „Šimtakojis“, nuo 1996 m. – Lietuvos mokinių meninio skaitymo konkursuose. Su spektakliais septynis kartus tapome „Šimtakojo“ laureatais, su poetinėmis kompozicijomis keturiolika kartų pelnėme diplomus arba pagyrimo raštus“, – pasakoja vadovė Vilija Meškaitienė.

2011 m. „Varpo“ studija ir vadovė pripažinti *Geriausiu vaikų, jaunimo teatru ir vadovu* ir pelnė „Aukso paukštę“, 2012 m. studijos vadovei už nacionalinės dramaturgijos puoselėjimą įteiktas Kazimieros Kymantaitės vardo prizas. 2014 m. teatras dalyvavo Dainų šventės Teatro dienoje, tarptautiniuose teatro festivaliuose „Viva avanscena“ Kaune, „Baltoji varnelė“ Šiauliuose, „Vaivorykštė“ Jurbarke, Sūduvos mėgėjų teatrų festivalyje „Atžalynas“ Ožkabaliuose. Respublikinėje šventėje „Tegyvuoja teatras“ nominuoti *Ryškiausiu jaunimo teatrinės kultūros skleidėju*.

Studijos vadovei ir režisierei talkina choreografė Laura Saunorienė, scenografas Algimantas Vorevičius, administrarorius Alvydas Grinkevičius.

Vilija Meškaitienė (g. 1962 m. Endrikių k., Šakių r.) 1984 m. baigė Vilniaus pedagoginį institutą ir įgijo lietuvių kalbos ir literatūros mokytojos specialybę. Ji siekia ugdyti kūrybingą, laisvą ir atsakingą žmogų, kuris gerbtų kitus, domėtųsi menu, literatūra, kultūra, nuolat jaustų poreikį kurti, būtų doras ir darbštus.

Hobis: kelionės, knygos, teatras.

Kredo: susirask mėgstamą darbą ir nereikės nė vienos dienos dirbti.

*Aktorių mintys apie teatrą*

(Vaidas Sederevičius: „Tas „Varpo“ dramos jausmas, ir ne tik, buvo, yra ir bus. Nesvarbu, kurioje balos pusėje būtume, kaip dažnai bendrautume ir kiek dešimčių metų būtų praėję. Nuotraukos, „Cezario pjūvio“ melodija... Nerealu. Visa tai jaučiu ir matau žiūrėdamas iš savo „cubiko“ pro langą į visą naktinį Žemutinį Manhataną iš 39 aukšto, klausydamas ir prisimindamas tai, kas tikra“.

Artūras Petkus: „Cezario pjūvis“ atvedė mane į kitokį pasaulį (tik vėliau suvokiau, kad tuo metu dramos studija labiausiai skatino ieškojimų troškulį, suteikė grožio pajautimą, išlaisvino minčių tėkmę). Tai laikas, kai egzistavo vienas pasaulis – spektaklis, personažai, režisieriai, profesionaliausias pasaulyje dekoracijų keitimas visiškoje tamsoje per 15 sekundžių ir nuoširdžios aktorių ašaros po kiekvieno pasirodymo griaudint plojimams. Visa tai tikra. Ir iki paskutinio neurono įsismelkęs aktų salės kvapas – tikras. Ateini į „Scenos pavasarį“, giliai įkvepi ir sielai darosi gera“.

Ramūnas Kuncaitis: „Drama buvo gera galimybė atitrūkti nuo knygų (juk kaip ir moksliukas buvau) ir užsiimti kažkuo netradiciniu, tuo, ko dar nebuvo tekę patirti. Man patiko repetuoti tas mažas scenas, įsivaizduoti ką nors ir po to suvaidinti. Nesvarbu, koks vaidmuo, manau, kad svarbiausia buvo pats faktas, pati galimybė“.

Rūta Marcinkevičiūtė: „Prisidėti prie šių „studijų“ reiškė būti amžino savęs ieškojimo kelyje. Kai tau šešiolika, tokia būsena gyvybiškai svarbi. Kaip spektaklis keičia spektaklį, taip viena tiesa keitė kitą. Vienintelis būdas nepasilikti, *nesuniekėti* – studijuoti save besikeičiantį, nepasiduoti buities mėsmalei, grįžti į „šešioliktuosius“, atgal į studiją, atsiversti savęs scenarijų, įsijungti ryškiaspalvį apšvietimą, žingsniais į sceną nutildyti žiūrovus ir kaip V. Mačernis sušukti: „Šiandien vaidinsiu rolės nepaskaitęs...“

Karolis Miliušis: „Drama neišmokė vaidinti – išmokė būti savimi, išsilaisvinti iš pančių, nutrinti paties nubrėžtas ribas, pasiryžti ir... tiesiog būti. Kai teatras paliečia, tu negali jam likti abejingas. Visas gyvenimas – tarsi didelis teatras, tačiau nevaidink – būk savimi“.

Martinas Eimutis: „Labai džiaugiuosi, jog buvau nedrąsus, savyje užsisklendęs moksliukas, kurį pamažu keitė teatro dvasia ir savo darbą puikiai išmanantis, jį nestandartiškai atliekantis žmogus. Gal todėl negaliu sustoti vaidinti iki šių dienų. Toks keistas paradoksas. Ant scenos vaidiname, bandome įsijausti į kitų gyvenimus, bet galiausiai gyvenime, pasilikę tik kasdienybę ir savo vaidmenį, pradedame jausti tuštumą. Todėl sugebėjimas improvizuoti, įsijausti į skirtingus, gyvenimą paįvairinančius vaidmenis mums suteikia antrą kvėpavimą, padeda vis iš naujo atrasti gyvenimo žavesį“.

Margarita Remeikaitė: „Atrodo, jog negali užsimerkti, nes prieš akis tik kostiumai, dekoracijos, negali kvėpuoti – užuodi aktų salės grindis, negali kalbėti, nes vieninteliai viduje aidintys žodžiai – tai antikinio spektaklio „Le nuvole“ tekstas. Net miegoti negali taip, kaip anksčiau – sapnuojasi Sokratas, Strepsiadas, Feidipidas... Sunerimsti, kai suvoki, jog iš tikrųjų gyveni tik tas 45 minutes, kol esi ant scenos, nesvarbu, kad ne savo gyvenimą, nesvarbu, kad menamų dievų, nuolat klystančių ir pamirštančių tekstą, bet tada bent žinai, kad esi“.

Gerda Bilskytė: „Žodis TEATRAS mano gyvenime reiškia labai daug. Tai nėra tik sąvoka, apibūdinanti jo reikšmę, teatras šiuo metu yra dalis mano gyvenimo. Jis mano gyvenimą nuspalvino ryškesnėmis spalvomis, padarė mane drąsią, nebijančią siekti to, ko noriu. Nebeturiu baimės stovėti ant scenos, kalbėti prieš didelę auditoriją. Taip pat su juo aš tobulėju, išbandau bei realizuoju save, o tai suteikia pasitikėjimo savimi. Tik dramos studijos dėka savo drąsa, organizuotumu, mintimis bei mokėjimu kurti ir interpretuoti dažnai išsiskiriu iš savo bendraamžių. Studija man tarsi antroji šeima, su kuria patiriame be galo daug gerų emocijų, kurioje visi esame lygūs – nesvarbu, koks mūsų amžius, palaikome vieni kitus, esame vienas kumštis. Esu labai laiminga, jog turiu galimybę priklausyti dramos studijai, nes be jos nebūčiau tokia, kokia esu, ir neturėčiau tokios patirties, kokią turiu dabar“.

Teatro adresas: J. Basanavičiaus g. 28, Šakiai, el. p. vilija28@varpodrama.lt

**Šiaulių moksleivių namų vaikų ir jaunimo teatro studija „KOMPANIJA ŠAUNI“**

**Vadovai Dalė ir Virginijus Dargiai**

Studiją 1993 m. įkūrė Dalė ir Virginijus Dargiai. Ją lanko 54 moksleiviai nuo 7 iki 18 metų. Jiems studija – gyvenimo būdas, draugai, kelionės, kūryba. Jaunieji artistai dalyvauja įvairiuose respublikiniuose ir tarptautiniuose festivaliuose bei projektuose, draugauja su bendraamžiais ne tik iš Lietuvos, bet ir iš Latvijos, Norvegijos, Danijos, Estijos, Suomijos, Švedijos, Baltarusijos, Italijos, Rusijos, Slovėnijos ir Anglijos. Studijoje gimė 34 spektakliai. Ryškiausi: „Vasarvydžio nakties sapnas“ pagal W. Shakespeare‘ą, „8 1/2 tiesos apie mokyklą“, „Miestelėnas – bajoras“ pagal Moliere‘ą, „Heroinas“ pagal M. Burgessą, „Peras Giuntas“ pagal H. Ibseną, „Princesė Turandot“ pagal C. Gozzi, judesio spektaklis „Durys“, „Bemardos Albos namai” pagal F. G. Lorcą, „Užsispyrėlės sutramdymas” pagal W. Shakespeare‘ą, „Stebuklų šalis Alisoje“ pagal L. Carrollį, „Aš vejuosi vasarą“ pagal V. Palčinskaitę ir kt.

Nuo 1996 m. kas dveji metai kolektyvas Šiauliuose organizuoja tarptautinį vaikų ir jaunimo teatrų festivalį „Baltoji varnelė“, kurio metu vyksta seminaras ir kūrybinės vaikų bei vadovų dirbtuvės, dalyvauja bent vienas profesionalus teatras. „Mums visada smagu susipažinti su bendraminčiais – tais, kurie ieško ir atranda, kartais skaudžiai nusivilia, bet visuomet tiki, kad draugystė, kūryba ir meilė gali išgelbėti pasaulį“, – sako vadovai Dalė ir Virginijus Dargiai.

Studija aktyviai dalyvauja edukaciniuose, tarptautiniuose jaunimo mainų projektuose, organizuoja vasaros stovyklas, ne kartą tapo Lietuvos vaikų ir jaunimo teatrų apžiūros- šventės „Šimtakojis“ laureatais. 2001 m. „Kompanija šauni“ ir jų vadovai pripažinti *Geriausiu vaikų, jaunimo teatru ir vadovu* ir pelnė „Aukso paukštę“. 2014 m. teatras dalyvavo Dainų šventės Teatro dienoje, šventėje „Tegyvuoja teatras“ nominuotas *Ryškiausiu vaikų teatrinės kultūros skleidėju*. Kolektyvas – Lietuvos mėgėjų teatro sąjungos narys.

„Mums, mokytojams, suteikta nuostabi galimybė atverti vaikų „sielos langus“. Bet kartu tai didžiulė atsakomybė: neretai pamirštame, kad kiekvienas mūsų poelgis, žodis, įžvalga, idėja įsispaudžia jaunoje, jautrioje mūsų ugdytinio sieloje. Dažnai mes sakome, kad mokome vaikus šokti, dainuoti, vaidinti ar tik matematikos, bet iš tikrųjų mes jį veikiame daug plačiau, daug giliau, negu mums atrodo. Juk labai dažnai auklėtiniai savo elgesiu tampa panašūs į savo vadovus: jie nejučia perima mūsų kalbėjimo, judesių manieras, sugeria mūsų mintis, kuriomis remiasi reikšdami savo nuomonę vienu ar kitu klausimu. Taigi svarbu sustoti, susimąstyti ir suvokti, kokį atsakingą darbą dirbame, kokią turime teisę „įspausti“ vienas ar kitas mintis savo ugdytinių sąmonėje. Kokios mintys, koks elgesys gali padėti atverti vaiko ar paauglio sielos langus? Nobelio premijos laureatas H. Hesse rašė: „Svarbu ne mokytojo išsilavinimas– juk protingumas ir pedagoginės gudrybės tėvo nepadaro gabiu auklėtoju, jei jis kaip žmogus, kaip pavyzdys neturi to, kas vaiką įtikina labiau nei žodžiai“. Štai ir visa praktinė filosofijos išmintis: svarbiausia yra tobulėti, judėti, keistis pačiam, tik tada galime tikėtis gerų rezultatų iš savo auklėtinių“, – įsitikinę teatro vadovai.

**Dalė Dargienė** (g. 1960 m. Varnių r., Pavandenėje) ir **Virginijus Dargis** (g. 1954 m. Šiauliuose) kartu baigė LTSR muzikos akademijos Klaipėdos fakultetus ir įgijo švietimo, kultūros darbuotojo (mėgėjų teatro režisieriaus) specialybę.

Hobis: joga, knygos, muzika, darbas sode ir darže.

Kredo: švieskis, judėk, mylėk, mąstyk apie visatą, kad kuo ilgiau neprarastum humoro jausmo.

*Aktorių mintys apie teatrą*

Mykolas Barakauskis: „Teatras man asoacijuojasi su pačiu manimi. Vaidindamas personažą, rodydamas jo jausmus, perteikdamas emocijas, visa tai darau iš savo jausmų ir savo energijos. Manau, tai vieta, padedanti atsikratyti nusibodusios, pilkos rutinos, kuri mums neteikia džiaugsmo, tik sukelia begalę rūpesčių. Teatre, daug dirbę su kolektyvu, pastatome spektaklius, kurie suteikia džiaugsmo žiūrovams. Be to, čia lavinu savo kalbėseną, kūno kalbą bei požiūrį į daugelį dalykų. Manau, tai puiku! Tai puiki galimybė tobulėti visapusiškai, susipažinti su naujais žmonėmis. Smagu keliauti su kolektyvu, aplankyti kitas šalis, miestus, susipažinti su kitomis kultūromis. Norėčiau ateityje studijuoti kino režisūrą, todėl ši veikla man tikrai naudinga, domiuosi ir stengiuosi tobulėti. Teatras – puiki investicija į pati save!“

Beatričė Burneikaitė: „Man teatras reiškia labai daug. Kartais tai požiūris į gyvenimą, kartais daugiau nei gyvenimas. Teatras kaip svaigalai: tampi priklausomas ir nebegali atsisakyti. Teatras – tai nuostabu. Daugiau nei nuostabu... Aš dievinu visa tai, ką darau teatre. Aš ten atsipalaiduoju, nes kiekvienas tave gerbia ir myli. Teatras yra dalelė manęs, tad jei aš nedalyvaučiau jo veikloje, būtų tas pats, kas netekčiau širdies“.

Urtė Abrasonytė: „Man teatras yra gyvenimas. Vieta, kurioje galiu būt savimi visiškai nevaržoma. Čia jaučiuosi kaip namie. Be teatro mano gyvenimas netenka labai didelės savo spalvų dalies“.

Eimantas Navickas: „Teatras man yra vieta, kurioje galiu pabūti kitoks, negu esu iš tikrųjų, vieta, kurioje galiu išmokti nugalėti save, tobulinti savo jausmus, mąstymą bei išmokti pažinti kitą žmogų daug greičiau. Man patinka ši veikla, atrodo įdomi, galiu susipažinti su naujais žmonėmis, tobulinti emocijų valdymą, kūno formų įvairumą, visą save “.

Kornelijus Stučkus: „Teatras man yra durys į save. Būdamas scenoje galiu meluoti, virsti kažkuo kitu, veikti ir keistis. O tai padeda atpažinti save. Tapdamas tuo, kas nesi, palieki save užnugaryje. Vadinasi, tai, kuo scenoje tu nevirtai, ir tai, kas tarp tavęs ir virsmo rezultato bendra, ir esi tikrasis tu. Teatras man yra mokykla, padėjusi tvirtus saviugdos ir savęs pažinimo pagrindus“.

Gintarė Guntytė: „Nepaisant to, kad teatras man suteikia motyvacijos gyventi, jis yra didelė mano gyvenimo dalis, kuri asocijuojasi su paslaptimi. Teatras yra paslaptis, nes čia niekada nieko nebūna vienodo, įvyksta vis kažkas naujo, viskas neprognozuojama ir netikėta. Tačiau didžioji paslaptis slepiasi už sunkios scenos uždangos, o kai scenos uždanga prasiveria, prasideda didžiausi meno kūriniai. Labai norėčiau ateitį sieti su teatru. Scenoje jaučiuosi savimi. Galiu būti įvairi, tai ir yra įdomiausia, nes žiūrovai niekada nežinos, kokia esu iš tikrųjų. Tai ir yra paslaptis. Pati, žiūrėdama spektaklius, praturtinu save, savo mintis. Teatras visada duoda kažko naujo, nepaprasto. Labai tikiuosi, kad teatras bus mano ateitis“.

Teatro adresas: Aušros al. 52, Šiauliai, el. p. daledargiene@yahoo.com

Tauragės moksleivių kūrybos centro PILIES TEATRAS

Vadovė Jolanta Kazlauskienė

Teatras įkurtas 1990 m. Jį lanko 40–50 vaikų ir jaunuolių nuo 5 iki 20 metų, kurie skirstomi į kelias grupes (vaikai, jaunuoliai, suaugusieji / studentai). Sukurti 23 spektakliai pagal lietuvių ir užsienio rašytojų kūrybą. Ryškiausi: „Fragmentai“ (antikos dramaturgų Sofoklio, Euripido ir šiuolaikinių lietuvių rašytojų motyvais), „Vinys“ (pagal rašytojos Giedrės Kazlauskaitės apysaką „Leta“), „Kuo kvepia atostogos?“ (pagal Rimanto Černiausko „Slieko pasaką“), „PK testas“ (pagal Saros Poisson novelę „Paskutinis kąsnelis“), „Kai nesimiega...“ (pagal Rūtos Kvaščevičiūtės pjesę „Jei nesimiega...“), „Būti kartu? Misija neįmanoma!“ (pagal Eckarto von Hirchauseno knygą „Iš kur ateina meilė?“), „Jeigu tai žinotume...“ (pagal Dalios Kirkutienės novelių romaną „Eilėje prie laimės“, Dalios Jazukevičiūtės romaną „Stiklinis paukštis“, Davido Levithano romaną „Įsimylėjėlių žodynas“, Justinos Stučinskaitės apysaką „Ačiū, gyvenu gerai“ ir kt.), „Pinklės“ (pagal Saros Zarr romaną „Kaip išsaugoti gyvenimą“) ir kt. Ilgametė ir nesikeičianti „Pilies teatro“ tradicija – baigti sezoną kūrybinėje stovykloje.

Daug metų „Pilies teatras“ organizavo Tauragės rajono mokyklinių teatrų festivalį „Melpomenės globoje“, kuris peraugo į Tauragės apskrities vaikų ir jaunimo teatrų festivalį. 2008 m., 2010 m. surengė respublikinį vaikų ir jaunimo teatrų festivalį „Scenos draugai“, 2009 m. – IV Lietuvos mėgėjų teatro šventę „Tegyvuoja teatras“.Suaugusiųjų grupė 2003 m. dalyvavo Pasaulio lietuvių dainų šventėje, o 2014 m. jaunimo grupė – Lietuvos dainų šventės Teatro dienoje. Teatras mielai vyksta į festivalius pas savo kaimynus, ne kartą dalyvavo jurbarkiečių organizuotuose renginiuose: tarptautiniame vaikų ir jaunimo teatrų festivalyje „Vaivorykštė“ (2000, 2008, 2010, 2012, 2014 m.) ir tarptautiniame mėgėjų teatrų festivalyje „Senjorai ir jaunystė“ (2005, 2007 m.).

„Pilies teatras“ – Lietuvos vaikų ir jaunimo teatrų šventės „Šimtakojis“ rajoninių ir regioninių turų dalyvis (2001, 2003, 2005, 2009 m.), „Šimtakojo“ diplomantas (2011 m.). Dalyvavo Klaipėdos universiteto organizuojamoje mokyklinių teatrų šventėje „Aitvarai“ (2001, 2004, 2005 m.), Druskininkuose vykusiame gatvės spektaklių festivalyje „Gatvės atostogos“ (2009 m.), Klaipėdos apskrities vaikų teatrų festivalyje „Teatro uostas“ (201l m.), Palangoje vykusiame festivalyje „Teatrinės ir kino improvizacijos“ (2012 m.), vaikų ir jaunimo teatrų šventėse „Šakietukas“ ir „Nenuoramos“ Ukmergėje (2014 m.) ir kt. Jolanta Kazlauskienė – mosleivių kūrybos centro direktorė, „Pilies teatro“ vadovė – pelnė ne vieną Tauragės rajono savivaldybės mero padėką už ištikimybę teatrui ir dovanotą džiaugsmą žiūrovams bei teatrinės kultūros sklaidą rajone. 2014 m. šventėje „Tegyvuoja teatras“ jos kolektyvas nominuotas *Ryškiausiu vaikų teatrinės kultūros skleidėju.*

Jolanta Kazlauskienė (g. 1962 m. Telšiuose) 1985 m. baigė Valstybinės konservatorijos Klaipėdos fakultetus, jai suteikta suteikta lietuvių kalbos mokytojo, užklasinio darbo (teatro meno) metodininko kvalifikacija. 2012 m. baigė Klaipėdos universiteto menotyros studijų krypties teatrologijos studijų programą, jai suteiktas teatrologijos magistro kvalifikacinis laipsnis.

Hobis: teatras.

Kredo: kai hobis sutampa su darbu, darbas tampa didžiausiu gyvenimo malonumu

*Aktorių mintys apie teatrą*

Raimonda Kimbraitė-Blėdienė: „Pilies teatrą“ lankiau nuo vaikystės. Tai nulėmė ir mano studijų pasirinkimą. Iš atminties neišblėsę daugybė dalykų, kuriuos patyriau būtent „Pilies teatre“. Tai ir pasirodymas Venecijos karnavale prieš daugiatūkstantinę minią ir daugybę TV kamerų, ir užkulisinis jaudulys prieš kiekvieną spektaklį ar festivalį, žiūrovų gėlės, bendri pasisėdėjimai ir iškylos, kolektyvinės kūrybinės atostogos Šventojoje. Net ir praėjus ne vieniems metams tebegaliu laisvai cituoti spektaklių frazes, monologus... “

Jovita Valinčiūtė: „Pilies teatre“ pragyvenau net penkerius metus ir tikrai labai pasiilgstu tų dienų. Teatro repeticijos būdavo pats geriausias būdas atitrūkti nuo atsibodusių pamokų, blogos nuotaikos ar nepavykusios dienos. Atsimenu, kaip prieš repeticijos pradžią, kad atitrūktumėm nuo rūpesčių, visi sulipdavom ant scenos ir galėdavom išsirėkti, kiek kam jėgos ir balsas leidžia. Tokia relaksacija, kad tiesiog visas problemas užmiršti! Atmintin įsirėžę ir kalėdinių spektaklių maratonai. Einant namo – ypatingai malonus nuovargis, nors kojas vos bepakrutini. Prisimenu ir stovyklas, ir gastroles. Tai buvo tikrai gera gyvenimo mokykla, kurioje išmokau atsakingumo ir pareigingumo, išsiugdžiau pasitikėjimą savimi, pažinau teatro pasaulį, susiradau draugų, su kuriais dar ir dabar kartais susisiekiu“.

Lina Petraitytė: „Nieko taip stipriai nepamenu iš mokyklos laikų kaip teatro! Tai buvo išskirtinumo, drąsos, teatrališkumo, laisvumo ir daugybės kitų gerų jauno žmogaus charakterio savybių ugdymas! Nuostabus, nepakartojamas, įspūdingas, turiningas laikas!“

Vaiva Neverbickaitė-Bučnienė: „Į „Pilies teatrą“ žvelgdama iš laiko distancijos, galiu pasakyti, kad tai buvo patys geriausi keturi mokykliniai metai ir geriausia investicija į asmenybę. Nė viena savo dalele neabejoju dėl teatrui paskirtų metų vertės. Dabar, net praėjus dešimčiai metų, viską puikiai prisimenu: ir spektaklius, ir kostiumus, ir keliones. Ypač tą, kai visa grupė visai savaitei išvažiavom pagyventi Žemaitijos vienkiemyje. Ko tik ten nebuvo. Maudynės upelyje, naktiniai burtai, židinyje paslėpti saldainiai, pasivažinėjimai karieta po apylinkes, šeimyniniai pietūs: kalnai blynų ir kibirai sriubos... Beje, galima sakyti, kad būtent per mokyklinių laikų teatrą susiradau ir savo... vyrą. Kūrėm kompoziciją pagal Šekspyro sonetus, o jis mums grojo saksofonu. Buvo miela ir gražu, tas renginys mus ir suartino – dabar mes šeima, auginame du vaikučius...“

Justina Marozaitė: „Gera nuotaika, šėlionės ir šioks toks „ekstrymas“ – štai ką prisimenu iš gerų „Pilies teatro“ laikų. Nors ir praėjo daugiau kaip penkeri metai, bet atmintyje išlikę itin gražūs prisiminimai. Naujiems bičiuliams ne kartą su pasididžiavimu esu pasakojusi, kaip vaidindavau Bildukę kalėdiniuose vaidinimuose ir įsimylėjėlę Valentino dienai skirtoje kompozicijoje „Meilės SMS“. Koks nuostabus jausmas užplūsdavo įžengus į sceną kaip vienas ar kitas personažas, matant mažųjų žiūrovų nuostabos pilnas akis ir šypsenas. Kai draugai sako, kad patys gražiausi metai – studentiški, aš kategoriškai prieštarauju, nes būtent dėl teatro man kur kas mielesnis mokyklinis laikotarpis. Vaidinimai, repeticijos, išvykos, renginiai, kuriuos derini su mokslais (tėvai „išvys iš namų“, jei nusirisi žemyn). Šis pašėlęs gyvenimo ritmas davė geros praktikos ir įgūdžių, suteikė didžiulio pasitikėjimo savimi, kuris lydi ir, tikiuosi, lydės visą likusį gyvenimą. Neįkainojama dovana! Tokios dovanos linkiu visiems esamiems ir būsimiems „Pilies teatro“ aktoriukams“.

Teatro adresas: Dariaus ir Girėno g. 5, Tauragė, el. p. jolantakaz@zebra.lt

Telšių Žemaitės dramos teatro vaikų ir jaunimo studija SAVI

Vadovė Laimutė Pocevičienė

Studiją 1994 m., ieškodama naujų spalvų Žemaitės dramos teatro veikloje, subūrė ir iki šiol jai vadovauja teatro režisierė Laimutė Pocevičienė. Joje vaikai ir jaunimas mokosi sceninės kalbos, judesio, teatrinės raiškos priemonių, bendrauja, kuria, nugali kompleksus. Vaidindami etiudus, gyvenimiškas situacijas, studijos dalyviai rengiasi gyvenimui, mokosi spręsti socialines problemas, pažįsta save ir supantį pasaulį, išreiškia savo kūrybinius sugebėjimus: atveriama vaizduotės, fantazijos laisvė.

Kolektyvas su įvairių žanrų spektakliais ne kartą tapo Lietuvos vaikų ir jaunimo teatrų apžiūros- šventės „Šimtakojis“ laureatais, sėkmingai atstovavo Telšių Žemaitės dramos teatrui Lietuvos suaugusiųjų teatrų apžiūroje-šventėje „Atspindžiai“ (2014 m. net du spektakliai pelnė diplomus), organizavo ne vieną šių renginių regioninį turą ar baigiamąją šventę. Ryškiausi darbai: poezijos spektaklis „Liūdesys yra laisvas“ pagal I. Zieduonį ir A. Mikutą, laiškų spektaklis „Telšiai – Dovanų kalva“, „Adelės CV“, „Penelopė“, R. Oginskaitės „Meškis po širdim“, šokio spektaklis „Aksomo klostėse – epochų šnabždesys“ (choreografė Ina Levickienė), „Motinuoms, ciuociems, babūniems ir mergelkoms“ (su aktore Nijole Narmontaite ir kompozitoriumi Andriumi Kulikausku). „Savi“ gastroliavo Anglijoje, Austrijoje, Šveicarijoje, Estijoje, Italijoje, Latvijoje, Rusijoje, Norvegijoje. 2011 m. su spektakliu „Penelopė“ atstovavo Lietuvai „Baltijos rampoje“ Latvijoje. Nuo 2003 m. studija sukviečia Baltijos ir Šiaurės šalių jaunimo teatras į tarptautinį projektą „Teatras – tautos sparnai“, organizuoja labdaros akcijas sergantiems vaikams, dovanoja kalėdinius labdaringus spektaklius ir edukacinius renginius asocialių šeimų vaikams, vaikų namų auklėtiniams, kartu su Telšių kunigų seminarijos auklėtiniais jau 20 metų rengia Motinos dienos šventes. 2014 m. studija „Savi“ atšventė kūrybinės veiklos 20-metį, išleido bukletą „Teatras – tautos sparnai“, dalyvavo Dainų šventės Teatro dienoje, respublikinėje šventėje „Tegyvuoja teatras“ nominuota *Ryškiausiu jaunimo teatrinės kultūros skleidėju.*

Laimutė Pocevičienė (g. 1955 m. Židikuose, Mažeikių r.) 1979 m. baigė Vilniaus universiteto Filologojos fakultetą, įgijo filologės specialybę. Stažavo tarptautinėse režisierių stažuotėse Estijoje (1998, 2004, 2014 m.), Danijoje (2000 m.), Rusijoje (2005 m.), Izraelyje (2007 m.) ir kt. Sukūrė 25 spektaklius (10 žemaičių kalba), 22 iš jų scenarijaus autorė. Teatro ekspertė konsultantė,

pelniusi Boriso Dauguviečio premiją, kartu su Telšių Žemaitės teatru – „Aukso paukštę“, Klaipėdos universiteto Gintaro ordiną.

Kredo: gyvenime yra daug puikių dalykų ir grožį galima matyti net kasdienybėje.

*Aktorių mintys apie teatrą*

Tadas Jovaišas: „Teatras – mano antrieji namai, kaip šeima, kurioje draugai, kolegos, vadovai. Teatro šeima man brangi, nes ten radau daug autoritetų, tai vyresnės kartos aktoriai, scenos draugai, gelbėję kebliose situacijose, mokantys mylėti, džiaugtis bei verkti, tai ir mažieji studijos nariai, vis primindavę, kaip paprasta gyvenime juoktis, na, ir mūsų režisierė, mūsų teatro šeimos Mama, nukreipusi mano ir mano draugų gyvenimą prasminga linkme“.

Donata Motuzaitė: „Teatras išmokė būti princese. Ir taip atsitiko ne dėl menuetų, pūstų suknelių ar poezijos, bet dėl jausmo, kad tai, ką darai, yra labai svarbu, lemtinga, karališko reikšmingumo. Tai, ką darėm, ir buvo svarbu, nes į sceną atsikraustydavome iš tikrųjų, o ne užsukdavom pavaidinti“.

Teatro adresas: Respublikos g. 18, Telšiai, el. p. laima.poceviciene@gmail.com

Ukmergės kultūros centro vaikų ir jaunimo teatro studija NYKŠTUKAS

Vadovė Tamara Kvieskienė

Teatras susikūrė 1991 m. Į pirmąją repeticiją susirinko 15 vaikų iš įvairių miesto mokyklų. Šiuo metu studiją lanko 42 nariai, kurių amžius nuo 5 iki 18 m. Vadovė prisimena: „Savo veiklą pradėjome nuo nesudėtingų spektaklių: „Nykštukai nykštuke“ (1992 m.), „Nepaprastas gimtadienis“ (1993 m.), „Raganos miltai“ (1994 m.), „Suraskime lobį, vaikai“ (1995 m.), skirtų mažiesiems žiūrovams. Tuo metu teatras dar neturėjo savo patalpų, pavadinimo. 1995 m., vykdami į vaikų teatrų šventę „Bildučiai“ Ignalinoje, aktoriai susimąstė, kaip gi turėtų vadintis mūsų teatras? Po diskusijų visi nusprendė, kad „Nykštuku“, nes nykštukai – darbštūs, maži žmogeliukai. Taip studija gavo pavadinimą „Nykštukas“. Per 24 veiklos metus nemažai visko įvyko: keitėsi spektakliai, jų dekoracijos ir sceniniai kostiumai, o svarbiausia užaugo ne viena karta aktorių. Sukurti 23 spektakliai. Ryškiausi: „Kaltė“ pagal V. Bubnį (1997 m.), „Bliuzas pirmajai meilei“ pagal T. Kapote apysaką (1998 m.), „Kiauliaganys“ (2000 m.), „Sniego karalienė“ (2004 m.) ir „Coliukė“ (2007 m.) pagal H. K. Anderseną, „Kadrija“ pagal S. Rannamaa (2001 m.), „Žvaigždė“ pagal J. Spineli romaną (2010 m.), „Žaislai“ pagal V. Misevičių (2011 m.) ir kt.

Teatro archyve susikaupė nemažai diplomų, atminimo dovanėlių, suvenyrų, nuotraukų iš įvairių tarptautinių ir respublikinių festivalių: „Šimtakojis“, „Vaivorykštė“ Jurbarke, „Bildučiai“ Ignalinoje, „Jausmų sala“ Birštone, „Mažoji Melpomenė“ Plungėje, „Juodasis katinas“ Rokiškyje, „Vaikai vaikams“ Vilniuje, „Baltoji varnelė“ Šiauliuose, „Tiltai“ Paįstryje, Panevėžio r. ir kt. Nuo 1999 m. turime savo patalpas – studiją, kurią padėjo įrengti jaunieji artistai, organizuojame respublikinį vaikų ir jaunimo teatrų festivalį „Nenuoramos“, vaikų teatrų kūrybinę stovyklą „Padaužos teatre“. 2002 m. teatro studija priimta į Lietuvos mėgėjų teatro sąjungą“.

2014 m. „Nykštukas“ dalyvavo Dainų šventės Teatro dienoje, šventėje „Tegyvuoja teatras“ nominuotas *Ryškiausiu vaikų teatrinės kultūros skleidėju*.

Tamara Kvieskienė (g. 1962 m. Ukmergėje) 1984 m. baigė Vilniaus kultūros mokyklą ir įgijo režisieriaus specialybę. Vadovė siekia turėti aiškią idėją ir viziją, sukurti sąlygas visiems norintiems išbandyti save vaidyboje.

Hobis: skaitymas, kelionės.

Kredo: įdomi, kūrybinga kelionė į tikslą.

*Aktorių mintys apie teatrą*

Justė Pažūsytė: „Teatras keičia gyvenimus. Džiaugiuosi, kad vaidinu. Čia įgavau daug naudingų dalykų, dėl to esu dėkinga teatrui ir vadovei Tamarai“.

Eduardas Pečiulis: „Teatre susiradau tokių pačių keistuolių kaip aš. Mokykloj tą patį padaryti be galo sunku, nes visi depresyvūs. Teatre žmonės laisvi ir elgiasi kaip tik šauna į galvą. Čia susiradau savo geriausią draugą“.

Medardas Meškonis: „Teatras nuo pat mažumės yra didžiulė mano gyvenimo dalis, su kuria sieju didelę dalį savęs, todėl neįsivaizduoju savęs be jo“.

Austė Petrova: „Teatras man yra kažkas tokio, čia galiu būti savimi, galiu atsipalaiduoti, išsilieti. Dalyvauju jo veikloje, nes man patinka čia esantys žmonės ir tai, ką mes čia veikiam“.

Rugilė Kliaugaitė: „Man teatras yra svajonių išsipildymas. Vaidinti spektaklyje man taip malonu, tas jausmas labai jaudinantis ir kartu nuostabus. Tačiau geriausia vaidinti teatre todėl, kad mane supa nuostabūs žmonės“.

Emilija Auglytė: „Man teatras yra dalis gyvenimo, neįsivaizduoju savęs be scenos. Man čia labai patinka, nes visas kolektyvas yra draugai ir visi kuriame, statome, vaidiname“.

Teatro adresas: Kauno g. 8, Ukmergė, el. p. tomakviesk@gmail.com

Vilniaus Vasilijaus Kačialovo gimnazijos teatras ARLEKINAS

Vadovė Tatjana Timko

Teatrą „Arlekinas“ 1998 m. Vilniaus Vasilijaus Kačialovo gimnazijoje įkūrė ir jam vadovauja Tatjana Timko. Teatre veikia kelios grupės – moksleivių ir jaunimo, kurią sudaro buvę gimnazijos auklėtiniai, šiuo metu studijuojantys ar dirbantys. Šiuo metu teatre 35 aktoriai, kurių amžius nuo 14 iki 31 metų. Sukurti 23 spektakliai. Ryškiausi: „Spalvota pasaka“, „Auksinė žuvelė“, „Pasaka apie carą Šaitaną“, „Dryžuotas-taškas-net“, „Kas toji meilė“, „Nosis“, „Lėlininkas“ ir kt. Jau pirmasis spektaklis „Petraškos ir Stiopkos Rastiopkos karas“ 1998 m. Vilniaus miesto vaikų teatrų festivalyje pripažintas ryškiausiu. Vaikų grupės spektakliai – Lietuvos vaikų ir jaunimo teatrų apžiūros-šventės „Šimtakojis“ (2003, 2007, 2009, 2013 m.) laureatai, jaunimo spektakliai – Lietuvos suaugusiųjų teatrų apžiūros-šventės „Atspindžiai“ diplomantai (2010, 2012, 2014 m.).

„Arlekino“ kryptis – klounados ir pantomimos žanras, spektakliuose naudojama savotiška gestų bei mimikos kalba, kuri suprantama įvairių pasaulio šalių žiūrovams. Šis žanras leidžia vaidinti ne tik teatro scenoje, bet ir už jos ribų. 2010 m. teatras buvo pakviestas į Londoną, o 2012 m. – į Vokietiją dalyvauti cirko festivaliuose. 2007 m. „Arlekinas“ ir jo vadovė Tatjana Timko pelnė „Aukso Paukštę“ kaip *Geriausias vaikų, jaunimo teatras ir vadovas*.

Kolektyvas dalyvavo įvairiuose teatrų festivaliuose: 2009 m. – Austrijoje, Belgijoje, 2010 m. – Slovėnijoje, Rusijoje, 2011 m. – Čekijoje, Rusijoje, Latvijoje, 2012 m. – Danijoje, Latvijoje, 2013 m. – Suomijoje, Latvijoje, Baltarusijoje, atstovavo Lietuvai pasauliniame mėgėjų teatrų festivalyje Monake, 2014 m. vaidino Prancūzijoje, Latvijoje, Italijoje. Ne vieną apdovanojimą pelnė tarptautiniuose festivaliuose „Gintarinė aušra“ Klaipėdoje, „Vilniaus rampoje“. 2014 m. sėkmingai pasirodė Dainų šventės Teatro dienoje, šventėje „Tegyvuoja teatras“ nominuotas *Ryškiausiu jaunimo teatrinės kultūros skleidėju*. „Arlekino“ aktoriai rašo pjeses, kuria filmus, dalyvauja įvairiuose projektuose ir seminaruose. Pagrindinis teatro principas – džiaugtis savo laimėjimais, bet niekada nestovėti, o visada judėti pirmyn.

Tatjana Timko (g. 1973 Vilniuje) – filologė, 1996 m. baigė Vilniaus universiteto rasų kalbos magistrantūrą, 2009 m. baigė Lietuvos edukologijos universiteto Teatro edukologijos magistrantūros studijas. Siekia dirbti taip, kad būtų įdomu ir vaikams, ir pačiai.

Hobis: tapyba.

Kredo: kiekvieną dieną pažinti kažką naujo.

*Aktorių mintys apie teatrą*

Ana Natalja Arechtina: „Teatras yra kaip pasakų pasaulis, kuriame aš galiu tuo pačiu metu būti ir savimi, ir kuo tik panorėsiu. Tai yra mano sielos atgaiva. Jis padeda pamatyti pasaulį kitokį ir kiekvieną kartą linksmai ir prasmingai praleisti laiką. Tai lyg mano antri namai. Visas kolektyvas yra didelė mylinti šeima, kur kiekvienas yra išskirtinis, bet vienodai brangus. Man patinka vaidinti ir suteikti džiaugsmo žiūrovams. Vienas didžiausių malonumų yra išgirsti jų nuoširdų juoką, matyti šypsenas spektaklio pabaigoje ir išgirsti padėkos plojimus“.

Jekaterina Penkova: „Teatras būtent man yra ne tik hobis, tai mano gyvenimo dalis, be kurios neegzistuočiau Aš kaip Asmenybė. Teatras – tai galimybė būti kuo nors kitu“.

Julija Antochina: „Nuo pat vaikystės teatras yra neatsiejama mano gyvenimo dalis. Kažkada buvęs pramoga, dabar, suaugus, – energijos šaltinis bei galimybė nutolti nuo rūpesčių, darbo rutinos. Teatras leidžia man atsidurti kitoje realybėje ir ieškoti savo tikrojo Aš. Teatro grupė – mano artimiausi draugai, su jais aš galiu būti savimi“.

Pavelas Jermakas: „Teatras – saviraiškos būdas. Teatre aš galiu atskleisti savo kūrybinį potencialą. Be to, teatras suteikia man galimybę keliauti po visą pasaulį“.

Aleksandras Voronovičius: „Man teatras yra kur kas daugiau nei pomėgis ar hobis. Teatras yra būdas pasakyti žmonių miniai tai, ko nesakai kasdien. Tai būdas pasidalyti savo nuotaika, atskleisti žmogaus vidinį pasaulį, unikalumą ir tai, kad vis dėlto žmonės be galo panašūs. Aš dalyvauju teatro veikloje, nes tai galimybė pamiršti kasdienę savikontrolę ir atsiduoti tikrosioms emocijoms. Galimybė nugyventi trumpą gyvenimą ir papasakoti istoriją kartu su bendraminčiais per kiekvieną pasirodymą. Tai galimybė prisidėti prie kokybiško kultūros vystymosi ir populiarizacijos“.

Teatro adresas: A. J. Povilaičio g. 1, Vilnius, el. p. tatjanatim@yahoo.com

Vilniaus kultūros centro teatro studija ELEMENTORIUS

Vadovai Eglė ir Gediminas Storpirščiai

Tai viena seniausiai veikiančių teatro studijų Lietuvoje. 1965 m. Profsąjungų kultūros rūmuose savo veiklą pradėjo Jaunimo teatras, o šio teatro aktorė Valerija Marcinkevičiūtė-Karalienė tą patį rudenį pakvietė pirmuosius moksleivius į teatro būrelį, kuriam vadovavo 20 metų ir sukūrė 19 spektaklių. Ryškiausi: Kazio Binkio „Atžalynas“, Tamaros Jan „Mergaitė ir pavasaris“, Remigijaus Markūno „Jungos ir piratai“, Justino Marcinkevičiaus „Pažinimo medis“, Kazio Inčiūros „Eglė žalčių karalienė“, Astridos Lindgren „Karlsonas ir Mažylis“.

1979 m. būrelis tapo moksleivių liaudies teatru, o 1988 m. – teatro studija „Elementorius“. Studiją lanko apie 50 narių. Joje yra dvi grupės: jaunesnioji – nuo 10 iki 16 metų (vadovė Eglė Storpirštienė, pedagogas Ainis Storpirštis) ir vyresnioji – nuo 16 metų (vadovas Gediminas Storpirštis, pedagogas Vytautas Rašimas). Visi vadovai kažkada patys lankė šią studiją. „Elementoriuje“ pagrindinis dėmesys skiriamas įvairiapusiam kūrybiniam žmogaus vystymuisi, studijuojant atskirus teatro elementus ir neskubant siekti meninių rezultatų, t. y. statyti spektaklių. Vaidinimai atsiranda kaip savaiminis mokymosi rezultatas, kaip tolesnių teatrinių užduočių įsisavinimas.

Teatro studija turi savo tradicijas, šventes, savo emblemą, himną. Švenčiamos krikštynos, gimtadieniai, vyksta dalyvių kūrybos vakarai, susitikimai su buvusiais nariais ar pokalbiai su įdomiomis asmenybėmis. „Elementorius“ yra dalyvavęs turbūt visuose svarbiausiuose respublikiniuose vaikų ir jaunimo, universitetų teatrų festivaliuose. Ypač artimi kūrybiniai ryšiai jį sieja su Kretingos „Atžalyno“ ir Skapiškio „Pienių“ festivaliais bei Vilniaus chorinio dainavimo mokykla „Liepaitės“. Studija savo spektaklius yra pristačiusi Škotijoje, Olandijoje, Švedijoje, Rusijoje, Lenkijoje, Vokietijoje, Baltarusijoje ir Belgijoje vykusiuose tarptautiniuose teatrų festivaliuose. Didžiuosius prizus pelnė autoriniai spektakliai „Kukūzzz“ ir „Koncertas“ (rež. G. Storpirštis). Ryškiausi spektakliai: Brendano Murray‘aus „Ar aukštai dangus?“, Carmen Bemos de Gasztold „Maldos iš Nojaus arkos“, Jurgos Čekatauskaitės „Šaldytuvo istorijos“ ir „Jonas Jablonskis“, Sigito Gedos poezijos motyvais „Vai, graži graži...“, pagal Joną Biliūną „Pasaka apie suteptus marškinius“; Antoine de Sent Egziuperi „Mažasis princas“, Nikolajaus Gumiliovo „Permainų medis“, pagal Daniilį Charmsą „Viešpatie, vidury baltos dienos mane užplūdo tinginystė“, Jurgos Čekatauskaitės, Elzės Gudavičiūtės, Tomo Andrijausko „Pokalbis su savimi – vaiku“, S. Ljuzen „3 senukai, kurie nenorėjo mirti“ ir kt.

2005 m. „Elementorius“ ir jo vadovai pelnė „Aukso paukštę“ kaip *Geriausias jaunimo teatras ir vadovas*. Buvę studijos auklėtiniai yra pelnę apie 20 aukščiausių Lietuvos profesionalaus teatro ir kino apdovanojimų – „Aukso kryžių“ ir „Sidabrinių gervių“. 2014 m. šventėje „Tegyvuoja teatras“ kolektyvas nominuotas *Ryškiausiu jaunimo teatrinės kultūros skleidėju*.

Eglė Storpirštienė (g. 1961 m. Kaune) baigė Lietuvos muzikos ir teatro akademiją, įgijo chorvedės specialybę. Jaunesniajai studijos grupei vadovauja nuo 1995 m. Sukūrė 17 spektaklių.

Gediminas Storpirštis (g. 1961 m. Vilniuje) baigė Lietuvos muzikos ir teatro akademiją, įgijo aktoriaus specialybę. Studijai vadovauja nuo 1985 m. Sukūrė 14 spektaklių.

Vadovų hobis: muzika, teatras, poezija.

Vadovų kredo: netalentingų vaikų nėra.

*Aktorių mintys apie teatrą*

Agnė Taraskevičiūtė: „Teatras man yra būsena, kurioje neegzistuoja žodis „neįmanoma“; būsena, kuri žodžių ir veiksmų kratinius paverčia sava harmonija; būsena, kuri vienam tikslui sujungia daugybę skirtingų žmonių.Teatro veikloje dalyvauju, kad prie teatro magijos galėčiau prisiliesti ir kaip jos kūrėja, ne tik stebėtoja“.

Urtė Čekatauskaitė: „Gera nors keliom valandom per savaitę viską pamiršti ir tiesiog būti. Teatre būdama visada šypsausi ir jaučiuosi lyg visai kitame pasaulyje“.

Ieva Baublytė:„Po repeticijų būnu pailsėjusi ir laiminga. Man teatras – sielos poilsis ir atgaiva“.

Prieglius Zuklys: „Man teatras – magiška vieta, kur užsimezga nepaaiškinamas abipusis ryšys tarp aktoriaus ir žiūrovo, kur gimsta neįtikėtinos istorijos“.

Morkus Jankauskas: „Teatras man yra minčių atostogos“.

Antanas Gražulis: „Teatras man – vieta įsikūnyti į kitą sutvėrimą, tapti tuo, kuo niekad nemaniau galįs tapti, ir išgyventi tai, ką išgyventi gyvenime ne visad įmanoma. Mano senelė buvo aktorė Irkutsko teatre, todėl atrodo, kad teatras man artimas kiekviename žingsnyje“.

Mija Jonušaitė: „Teatrą lankau, nes mama taip nusprendė, o kai atėjau – labai patiko!“.

Teatro adresas: Klaipėdos g. 6, Vilnius, el. p. estorpirstiene@gmail.com